Nongstoin , 20 Jylliew: Katba ka election sha ka Iing Dorbar thaw ain jong ka Jylla ka la nang jan, kiba bun ki riew paw khmat jong ka thainn West Khasi Hills District, ki la sdang ban paw pyrthei na ka bynta ban pynithuh ia lade sha ki paidbah bad ruh ban pynpaw ba ki don ia ka jingthmu ban iakhun ia ka election da kaba ki la pynkhreh ruh ban pan ia ka tiket na ki seng sain pyrthei bapher bapher hapoh jong ka Jylla. U wei na kitei ki riew paw khmat hapoh West Khasi Hills District, u dei u bah Daniel Stone Lyngdoh u ba long ruh u wei na ki nongtrei jong ka party Congress bad u ba bat ruh kum u Asst General Secretary jong ka MPCC Legal Cell, kumjuh kum u President jong ka Youth Congress West Khasi Hills District, ha kaba ula mih paidbah ban pynpaw ia lade ba u don ka jingthmu ban iakhun ia ka election 2018 na ka Mawthadraishan Konstitwensi lada ka Party ka ibit bad ai ia ka tiket. Haba ia kren bad u nongthoh khubor, u bah Daniel u la ong ba ka jingphai khmat jong ki khynnah, ki samla bad kumjuh na ki riewtymmen na ki dong ba pher ba pher jong ka Mawthadraishan Konstitwensi kala pynlong ia u ban shim ia katei ka rai na ka bynta ban pan ia ka tiket na ka seng Congress na ka bynta ban mih madan ban iakhun ia ka election sha ka Iing Dorbar thaw ain jong ka Jylla na katei ka Konstitwensi. U bah Daniel u la ong ruh ba ka thong jong u ban iakhun ia ka election ka long na ka bynta ban ai ka jingshakri kaba bha tam na ka bynta ki paitbah ka Mawthadraishan bad kumjuh ia ka Jylla hi baroh kawei, bad u la ong ruh ba ka jingmih paidbah jong u kam da dei eh na ka liang jong u shimet hynrei kadei namar ba kiba bun hi ki paidbah katei ka thainn kila khmih lynti bad angnud ba ma u ruh un mih madan noh na ka bynta ban ia ai reng ha katei ka election ka ban sa long shen. Haba pyrshang ban kylli hato lada um ioh ia ka tiket na ka seng congress un iaid beit ne em ban iakhun ia katei ka election lada long na kawei pat ka seng lane ban iakhun shimet bad haba jubab ia na ka liang jong u bah Daniel u la ong Lada ngam ioh ia ka tiket na ka seng Congress ngan nym ialeh pyrshah hynrei ngan iai ap da kaba ngan iaineh beit bad ka Party ban ai ka jingkyrshan kaba pura .


Shillong, 20 Jylliew: Ki paidbah ka shnong Mawmuthoh mynta ka sngi ki la leit tur sha ophis ka MeECL kaba don ha Lumjingshai ban dawa na ka tnat ba ka dei ban buh biang ia u transformer ha katei ka shnong bad ban bishar biang ia ka jingkiew ka bai thang ding sha bneng sha khyndew. Kine ki nongshnong katei ka shnong kim lah shah shuh ia ka jingleh thurmur jong ka MeECL haduh ba kin ieh ia ki kam ki jam ban wan tur sha kane ka ophis ban wad jingshai ia ki jingeh ba ki iakynduh. Ki la dawa ba dei ban wanrah noh ia u transformer mardor sha katei ka shnong ban pynmeh noh ia ka ding, namar ba ka ktah ia ki samla pule, ki nongtrei kam. Ki nongshong shnong ki la iathuh ba ki ju siew beit ia ka bai bor ding man la u bnai ha ka Common Service Centre kaba don ha Smit bad ki la leit rah ruh ia ki rusit ban pynshisha, ki la pynpaw ruh ia ka jinglyngngoh ba wat haba ki la siew hynrei ka bai bor ding pat ka poi haduh 3, 4 bad 5 hajar kaba long palat ban ia kaba ki pyndonkam. Kane ka la pynlong ia ki nongshong shnong ban sah ha ka umdum. Nalor kata, ka MeCEL ka la phah siew ia kajuh ka bai thang ding jong u bnai ba la siew ruh poi biang ka bai thang ding ha uwei u bnai. Mynta ka sngi, ki paidbah katei ka shnong kiba ia bun bha, ki la iakynduh ia u Chief Engineer ka MeECL ha kaba u la kular ban peit ia kane ka jingeh jongki. Ka jingleit jong kitei ki nongshong shnong ka long hadien ba ka MeECL ka la pynduh ding ha katei ka shnong mynta la palat lai taiew bad weng ruh ia u transformer na katei ka shnong. Ia kitei ki nongshong shnong la synran lang ruh da u president ka BJYM, u Bah Egenstar Kurkalang, u rangbah shnong bad ki dkhot ka dorbar shnong. Na ka liang u Bah Kurkalang u la ong ba ka jingleh jong ka MeECL kam iahap satia, namar la pynduh light ha katei ka shnong kham tam ha kane ka por ba kiba bun ki khynnah skul ki don hapdeng ka jingialeh examin. U la iathuh ba ka tnat ka la ai daw ba ka jingpynduh ia ka bor ding ka dei namar ba ki nongshong shnong ki khlem siew satia ia ka bai bor ding, u la iathuh ruh ba ha ka jingiakynduh bad u Chief engineer ka MeECL u la dawa ban buh biang ia u transformer ha katei ka shnong bad ban pynpoi biang bording.


Shillong, 20 Jylliew: U Chief Executive Member ka KHADC u bah Pynshngain N Syiem u la wanrah ia ka mang tyngka kaba T.201,59,30,220 klur tyngka (Arspah wei klur san phew khyndai lak lai phew hajar arspah arphew tyngka) na bynta u 2017-2018. Katei ka mang tyngka ban pynlut ka kham heh ban ia ka jingmang ban pynmih kaba long T.201,58,90,090 tyngka. Katei ka dei ka mang tyngka kaba pura ka KHADC, namar ba ka vote on account na bynta ka lai bnai kan sa kut noh. Ha katei ka mang tyngka la mang ruh na ka bynta ban siew bai bam tymmen ( Pension) ia ki MDC barim bad yn sdang ia katei ka jingsiew naduh u bnai naitung bad katto katne percent ia ka Arrear jong ki bad katei ka mang tyngka ka dei lyngba ka jingkhmih lynti ba ka sorkar jylla kan pyllait ia ka pisa ba ka Council ka dang dei ban ioh lyngba ka bhah jong ki mar pohkhyndew. Ha ka jingkren mang tyngka u CEM u la pyntip ba ka sorkar jylla ka la thung ia ka Commission on the 5th Pay kata ban pynkiew ia ka tulop ki nongtrei sorkar bad halor kane u CEM u la ong ba ka Council kam tip lano ka sorkar kan sdang ban pyntreikam bad halor kane u la ong ba ka District Council ka la pynkhreh lypa bad kan sdang pyntreikam tad haduh ba ka sorkar jylla kan sdang pyntreikam.


Shillong, 20 Jylliew: U MDC ka UDP na Nongkrem konstitwensi u bah H.S Shylla u la kyrshan tyngeh ia ka Executive Committee kaba ialam da u bah Pynshngain N Syiem ha KHADC. Ha ka dorbar kaba la long mynta ka sngi u bah Shylla, u la sei ia ki nia ki jutang jong u ban kyrshan ia ka EC jong u bah Pynshngain ha ka por ba ki liang pyrshah kiba kynthup ia ki seng riewlum , Congress bad Independent ki la pyrshang ban tynruh sha u Chairman halor ka jingkylla rit paid ka liang synshar. Lah ban kdew ba ha ka dorbar kaba la dep u bah Shylla u dei uwei na ki MDC uba pyrshah bha ia ka EC u bah Pynshngain ha kaba la mih ruh ka jingiatied miej bad ka jingiakdew kti kaba jur ha ing dorbar hapdeng jong kitei 2 ngut ha kaba la i ruh kumba kin ia kynrup noh hynrei mynta ki la ia long kawei ha ka liang synshar. Haba kren sha ki nongthohkhubor haden ba la wai ka dorbar u bah Shylla u la iathuh ba ka daw ba u kyrshan noh ia ka EC u bah Pynshngain ka dei namar ba shen un sa mih noh na ka seng UDP kaba la shong mynta ha ka liang pyrshah bad shen un leit pyniasoh noh ialade sha ka People s Democratic Front ( PDF) bad ban ia khun na katei ka seng sai pyrthei thymmai ha ka elekshon MLA 2018. Hadien ba la kut ka dorbar mang tyngka ngan risai noh na ka seng UDP u la ong. U la iathuh ba ka daw ba u don jingthmu ban leit ia soh PDF ka dei namar ka jingkwah ki paidbah ka Nongkrem konstitwensi bad u la iathuh ba ka jubab ba u ioh na ki paidbah ka dei lyngba ka Signature Campaign kaba u la ailad ba kin tik bad jied kano ka Party kaba ki kwah ba un ia khun bad ha katei ka thup la thoh lut baroh khoit ki jait Party, Ka Signature Campaign ka dang iaid hynrei haduh mynta kiba bun ki jied ia ka PDF ong u bah Shylla haba iathuh ba kumba ka long mynta kumba 3000 ngut kiba la jied ia ka PDF. Haba pynkynmaw shaphang ka jingpynkhih win jong u ha KHADC u bah Shylla u la ong ba ha ka por ba u wanrah ia ka NC pyrshah ia ka EC u bah Pynshngain N Syiem ka UDP ka la ong ba horkit hordang ym bit ban ia treilang bad ka seng Congress, Marsien ia kynduh paralok bad ka seng HSPDP ka UDP ka la ong ba mynta ka la bit ban ia treilang bad ka seng Congress, ngam sngewthuh shuh kaei kane, mar ia kynduh paralok bad ka HSPDP ka UDP ka la kylla ka dur ka dar jong ka, kaei ka daw ba la bit ban ia treilang bad ka Congress marsien kynduh bad ka HSPDP ngam tip shuh ong u bah Shylla. Haba ther shuh shuh ia ka seng UDP u bah Shylla u la ong ba ia ka kam kaba ia dei ha KHADC la shimti da ka Sub-Committee kaba la khlieh da u bah Bindo M Lanong hynrei haba katei ka Sub Committee kam lah ban rai la rai ban rah sha ka Party kaba mut ka CEC, ha ka CEC kaba la long ha ka 17 tarik la ra iban weng jingkyrshan noh na ka PDF hynrei 4 ngut ki MDC ka UDP ki pyrshah bad la rai ban bishar bniah biang ia katei ka mat bad la khot CEC biang ha ka 25 tarik hangtei ruh ym shym la ia kren shuh ia katei ka mat la shu ong biang ban rah sha ka Party, Nga nangmut ba ka Party ka dei ka CEC hynrei ka CEC ruh ka ong ban dang rah biang sha ka Party, ngam sngewthuh kaei kata ka Party ha ka seng UDP ong u bah Shylla. Utei u MDC ka Nongkrem u la ong ba ki paidbah ka Nongkrem ki la bitar ia u, namar ka jingpynmih khubor ba u kloi ban shong noh ha u 2018 ban kyrshan ia u bah Ardent M Basaiawmoit bad haba ka Party UDP ka ia treilang bad ka UDP bad ba ka la pynbna ban ym pynieng kyrtong na Nongkrem u hap ban mih noh na katei ka seng ban pynhun ia ka jingkwah u paidbah, Nga la ong ia u paidbah uba bitar ia nga, lada phi sngewsih te ngan risai noh na ka kam MDC ruh kaba phi la jied ia nga hynrei ki ong em, ki ong ia khun beit tangba ym shuh na ka UDP, nga ong ia ki rai ma phi na ka Party aiu ki jied ia ka PDF, nga hap kohnguh ia ka jingkwah jong ki, katei ka jingbitar ki paidbah ia nga ka dei namarba ka lyer pyrshah Ardent ka jur bha ha Nongkrem mynta ong u bah Shylla.


Jowai, 21 Jylliew: Ki lai tylli ki dorbar shnong, kaba kynthup ia ka Ladthadlaboh, ka Tympang Club (Iawmusiang) bad ka Loom Sooiung Newhill, Jowai ki la ia kynduh mynta ka sngi halor ka jingtei ia ka Masjid hapoh u pud u sam jong ka Tympang Club khlem ka jingiohbor na ka bor shnong. U ma LD Lakiang, Rangbah shnong ka Ladthadlaboh, uba dei ruh u nongkhot jong ka jingialang, u la iathuh ba ka jingthmu jong kane ka jingialang ka long ban pyntikna ia katei ka jaka hap hapoh u pud u sam jong kano ka dorbar shnong. U ma Lakiang u la iathuh ba ka Tympang Club ka dei ka shnong kaba la rim bha ha Jowai bad ka shnong Ladthadlaboh bad ka Newhill ruh ki dei kiba la mih na katei ka shnong. Hadien ka jingmih ka Loom Soo-Iung Newhill na ka Tympang Club ka la don ka jingkulmar ban kam trai ia katei ka jaka kaba la tip kum ka Sohthiat. Ha kane ka jingialang, ka Tympang Club kaba long ka trai kan peit shipor ia katei ka jaka tad haduh ba ban pynbeit ia u pud u sam hapdeng ka shnong Tympang Club bad Loom Soo-Iung Newhill. Ha kaba iadei bad ka Masjid, u ma LD Lakiang bad u ma Embhahlang Khyriem, Rangbah Shnong ka Tympang Club, ki la ong ba ka India ka dei ka ri Synshar paidbah bad kumta kim lah ban khang ia ka jingmane Blei, hynrei ka jingthied ia katei ka jaka ka long kaba be-ain namar kum ka dorbar shnong kam don jingtip eiei. Na ka liang ka dorbar shnong Tympang Club kan sa iakren bha hapoh ka Dorbar shnong, halor ka jingtei be-ain ia katei ka Masjid. Ha kawei pat ka khubor, la iathuh ba ka jingialang ki 3 dorbar shnong, ka Ladthadlaboh, Newhill (Loom-Soo-Iung) bad ka Tympang Club ki la shim ia kawei ka rai ban mana pyrshah ia baroh kiba iadie ia thied jaka hapoh u pud u sam jong ka dorbar shnong khlem ka jingtip jong u Rangbah Shnong. U ma LD Lakiang u la ong ba bun bha ki trai jaka, ki dalai kiba die jaka hapoh u pud u sam jong ka Ladthadlaboh, Newhill bad Tympang Club, ki ju die ia ki jaka puta jong ki khlem ka jingtip jong ka bor shnong. Dei halor kane ka nongrim ba la rai ba mana pyrshah ba nangne shakhmat kim bit shuh ban iadie ia thied jaka khlem ka jingtip u rangbah shnong. Lada don kiba leh pyrshah ia kane, ka dorbar shnong kan shim da ka rai ba tyngeh ia ki nongdie nongthied bad ia ki trai khyndew.


Shillong, 23 Jylliew: Ka Drama ha Khasi Hills Autonomous District Council (KHADC) ka dang iai bteng bad ki la mih bun ki jingkylla ha ka samoi treikam jong ki MDC kaba dang iaid mynta dang 3 snem shiteng. Naduh ba ka People s Democratic Forum (PDF) hapoh ka jingialam u bah Pynshngain N syiem ( CEM) ka la wan ha ka bor synshar ki jingkylla kiba bun ki la mih ha KHADC kiba la pynduh nong ia ki seng sai pyrthei kiba khlai ha kane ka jylla. Mar sien khyllem ka ARPA ka seng sai pyrthei kaba duh nong eh ka dei ka HSPDP na ka jingphet seng ka kong Grace Mary Kharpuri -MDC ka Nongshken konstitwensi. Hadien ba ka PDF ka la wan ka HSPDP ka la duh nong biang na ka jingshah beh seng jong 2 ngut ki MDC u bah L.G Nongsiej bad u bah Morningstar Mawsor. Hadien katei ka mih ka jingsospon ka seng Congress ia u bah Pynshngain bad hangtei sa ka seng Congress kaba la pra phum haduh ba 5 ngut ki MDC ki la risai na katei ka seng bad kitei ki kynthup ia u bah Victor Rani MDC ka Jirang, u bah Arbinus Lyngdoh, MDC ka Umroi, bah Banteidor Lyngdoh MDC ka Mawkynrew, bah Antonio War MDC ka Laitumkhrah bad u bah Hadrian Lyngdoh MDC ka Mawkyrwat. Ha shuwa ba njia katei ka la don ka jingduh nong jong ki seng riewlum kata ka KHNAM kaba la duh noh ia u bah Process T Sawkmie MDC ka Mawlai uba la leit ban ia soh Congress, kham hadien ka la duh biang sa ia u bah Latiplang Kharkongor uba la phet seng noh, ka UDP pat ha katei ka por ka la duh ia u bah Hadrian Lyngdoh uba la leit ban ia soh Congress. Hadien ka don biang ka jingpra ha ka seng HSPDP hadien ka elekshon shiteng samoi ha kaba katei ka seng ka la beh seng ia u bah Pyniaid Sing Syiem MDC ka Sohryngkham konstitwensi. Hadien ka elekshon shiteng samoi ka la mih biang ka dak jingduh nong ia ka seng HSPDP bad katei ka dei na ka jingjah rngai u MDC ka Mawthadraishan ha ka sngi long dorbar ka KHADC ha ka por ba ki seng riewlum ki don jingthmu ban pynkhyllem noh ia ka EC jong u bah Pynshngain . Ha kane ka dorbar la iohi ba ka UDP ka la duh nong na ka jingduh nong jong ka ia 2 ngut ki MDC kata u bah H.S Shylla MDC ka Nongkrem bad u bah Arbinus Lyngdoh MDC ka Umroi bad ka don ruh ka dak jingduh nong biang ia katei ka seng namar ka jinghah dorbar sa u MDC ka Mairang u bah Equator Nongrang ha ka por ba ki seng riewlum ki donkam palat ia ka jingdon ryngkat jong u. Lah ban pynkynmaw ba hadien ka elekshon MDC 2014 ka seng Congress ka la jop haduh 10 ngut ki MDC, kham hadien khyndiat por ka la kham bun bad ka poi sha ka 12 ngut hadien ka jingwan ia soh u bah Hadrian Lyngdoh bad u bah Process T Sawkmie, katei ka seng ka duna biang namar ka jingrisai noh u bah HDR Lyngdoh bad ka la poi sha ka 11 ngut. Kumba ka long mynta katei ka seng ka sah sa tang 6 ngut (5 ngut phet seng, wei shah sospon, la jop bujli noh u bah Kimfa Marbaniang na Rambrai konstitwensi -u bah HDR um lah ban khyllie na Sohiong). Lah ruh ban pynkynmaw ba HSPDP ka la jop haduh 7 ngut ki MDC kaba bun tam napdeng ki seng riewlum hynrei katei ka seng ka sah sa tang 3 ngut ki MDC kata ruh kynthup ia u MDC ba jah rngai ha kine ki sngi u bah Blanding Warjri na Mawthadraishan. Ka UDP kaba la jop 6 ngut ki MDC mynta ka don sa tang 4 ngut ki MDC kynthup uwei u bym shym la poi dorbar (Equator) uba ym pat lah ban tip la un dang don bad katei ka seng ne un mih noh. Ka KHNAM kaba la jop 4 ngut ki MDC mynta ka don sa tang 2 ngut ki MDC kynthup ia u bah James Ban Basaiawmoit uba katei ka seng ka artatien bha mynta ba un dang don hapoh ka Party.


Shillong, 26 Jylliew: Ki pulit ka nongbah Shillong ki la shim da ka sien jam kaba khampher ha kane ka kynti ban ialeh pyrshah ia ka jingkynrei u drok ha kane ka nongbah bad kata ka long da kaba pyndonkam da ki kali ar shaka ne motor bike ban beh ia u drok bad shi bynta ban pynshai paidbah ia une u iakjakor ba pynjot ia ka imlang sahlang. Mynta ka sngi u Superintendent of Police u Davis R Marak u la kaweh lama na Sardar Polce Station ha kaba ki bike kila iaid sawdong ka sor Shillong ban pynbna paidbah ia ka jingiakhun pyrshah ia ka jingkynrei u drok. Ka jingiaid bike da ki kynhun, ka la pynkyndit ia ki briew haduh ba bun ki bym tip ki sah lyngngoh. Ia ka kynhun ki nongniah bike la ialam da ka RERAM (Royal Enfield Riders Association of Meghalaya) lem bad ka jingiatreilang bad ka tnad pulit Sadar Police station. Nalor u SP la don lang ruh ki heh sorkar, bad ki dkhot ka Rotary Club. Haba kren ha kane ka sngi, u SP pyniaid kali,u Dr. Sacheng R. Marak, u la iaroh ia ka jingiasnohkti lang ka RERAM (Royal Enfield Riders Assocation of Meghalaya) da kaba ong ba ha kine ki ri, ki nongniah bike kum ka Hells Angels, Vagos ki ju iadonkti bad ki runar hynrei ha kane ka jylla ka RERAM ka la iasnohkti ban wanrah ia ka jingsuk. Katba u SP u Davis N.R Marak, u la ong ba ki drok ki dei kum ka nem sniew jong ka imlang sahlang bad ka donkam ia ka jingiatreilang baroh ban ialeh pyrshah ia u. Kumjuh u Bah Gulrez Sohliya u secretary ka Royal Enfield Riders Association (RERAM) haba kren ha kane ka jingialang u la ong ba ka RERAM ka la ju don bynta ha ki kam imlang sahlang khamtam haba ki pulit ka Meghalaya ki ju donkam ia ka jingiatreilang jongki bad kumjuh ki bor synshar district. Katkum ka jingong u Bah Sohliya, u drok um ju kynrei ha kane ka jylla hynrei ha kine ki sngi ka la jubor bha bad wat ki kynthei ki shah rahbor na kane ka jylla sha kiwei ki jaka. Ka jingiaid bike mynta ka long na Sadar Police station sha Police Bazar sha Jail road sha Golf Links bad ka la don ruh ka jingsam kot lyngkdop pyrshah ia u drok, kaba ong, Ong Em ia u Drok kaba dei ka thong ba kongsan jong ka Positive Addiction Campaign. La pyniaid ruh ia ki bike na Golf Links sha Don Bosco Square bad la wan pynkut biang ha Sadar Police Station.


Jowai, 27 Jylliew: Mynta ka step phyrngap ha ka por kumba 4 baje eiei ka Ophis jong u DTO ka Jowai ka la pluh ding bad baroh ki kot ki sla kiba don ha kawei ka kamra ki la ingkhong lut khait. Da ka jingiarap ki pulit pynlip ding la lah ban khang lad ia ka ding ban pur sa sha kiwei pat ki kamra treikam katei ka ophis. Ia kane ka jingjia la iohi nyngkong eh da u Chowkidar katei ka Ophis. Ia ka daw ym lah ban tip hynrei la suba ba ioh lehse kadei ka jingthut ka bor ding. Ki pulit ki dang tohkit ban lap ia ka daw.


Shillong, 27 Jylliew: Ki khubor ba kawei ka longkmie ka la shah beh na Delhi Golf Club tang na ka daw ka riam ka beit jong ka ba ka riam da ki jai sem ki la saphriang ha kylleng ka ri India bad ka dei ruh ka mat kaba ki khubor TV jong ka ri India ki thnam bha mynta ka sngi. U Rupang u la pyrshang ban ioh ia kren bad ka kong Tailin Lyngdoh, hynrei ki ba ha iing hasem jong ka kim don ia u nombar phone jong ka namar ba ka ju kynriah jaka sah na kawei ka jaka sha kawei pat kat shaba leit ka Dr.Nivedita Barthakur. U Rupang u la ioh ban ia kren bad u para trai jong ka kong Tailin Lyngdoh u bah Lesterwell Lyngdoh, u bah Les u la iathuh ba ka shnong trai jong ka kong Tailin ka dei na ka shnong Ksehkohmoit ka shnong kaba don halor lum jong ka ka shnong Shyrwang kaba don ha ki thain Langtor, Mairang. U la iathuh ba ka don 5 ngut ki khun bad mynta ki la heh bad ki trei la ka jong ka kam bylla. Hadien ba la khlad noh u kpa ki khun u la ong ba ka leit trei kum ka nongri khun ha ing jong ka Dr.Barthakur ha Guahati bad na uwei u snem sha uwei pat u la ong ba ka la leit sah kylleng ki jaka kat shaba leit katei ka doktor bad ka la poi sah sha Dubai, sha London. U la ong ba ki don tang u phone nombar uba ka bat ha ka por ba ka sah ha Dubai, hynrei mynta pat ba ka la wan sha Delhi kim don phone nombar shuh bad ki ap sa tang ba kan phone hi ma ka. U bah Les u la ong ba ka ju wan shong tang shisien ha ka shisnem. Kham hadien u bah Les u la pyntip biang da ka phone sha u Rupang ba ha ka por 10 baje eie mynta ka miet ka kong Tailin ka la phone sha u, hynrei ym shym la ioh pat ia u nombar phone jong ka namar ba ka mobile jong ka ka la sniew bad ka shu kren da ka mobile jong kiwei pat, hynrei ka la iathuh pat ba mynta ka la don ha nongbah Guahati ha ing jong ki trai ing ba ka sah. Wat la ym shym la ioh ia kren bad ka kong Tailin hynrei ka la phah ktien ha u para jong ka ban iathuh ha u Rupang ba ka jingjia ka long beit thik kumto kumba ka la batai ha ki khubor TV ba la shim interview ia ka. Kum u para u bah Lestarwell u la pynpaw ka jingsngewsih kaba khraw halor katei ka jingjia kaba la jia ia ka hynmen jong u ba ka la shah beh tang na ka daw ka riam ka beit, Nga sngewsih bha ban iohi ha kotkhubor kumto ba tang na ka daw jong ka riam ka beit ba ka phong jai sem, nga sngew ba ngi ki nong India ngi long laitluid ha India ban riam ha la ka jong ka riam tynrai jong ngi, lada ki beh kumto balei pat ki khot ban leit sha katei ka jaka ong u bah Lestarwell haba ia kren bad u Rupang.


Shillong, 27 Jylliew: U Chief Executive Member (CEM) barim ka KHADC u Bah Hispreachingson Shylla u la ong ba ki Bill ba la pass da ka Autonomous District Councils (ADCs) ka dei ban iaryngkat bad ka bor jong ka iing dorbar thawain ka jylla khnang ba kim nym iaid shuh na ka sorkar jylla, kaba ju bat kai bun ia ki Bill haduh ba ki sop bthuh lut. Haba kren mynta ka sngi ha ka jingiapyni jutang ha ka sngi rakhe sngi District Council ha Shillong, u Bah Shylla u la ong ba ka la donkam ban pynkylla ia ka bynta jong ka riti synshar ka ri ban pynthikna ba ki Bill ba pass ka Council ka dei ban iaryngkat bad ka bill ba pass da ka sorkar jylla. Ka long kaba sngewsih ban iohi ba ka KHADC watla ka la dei ka met kaba laitluid hynrei ka dang shah bishar ha ka tnad sorkar , la ong u Bah Shylla uba dei ruh u MDC na Nongkrem. U Bah Shylla u la ai jingmut ba ka donkam ban weng noh ia ka Paragraph 3 ka Sixth Scheduled ka riti synshar ka ri kaba ai bor ia ki district council ban thaw ain. Ka don ka lain ha kane ka paragraph kaba ong ba baroh ki Bill ba pass da ka District Council kin leit sha u Lat bad haduh ba la pdiang ma u, kan nym lah ban treikam. Namar kane ka lain, u Lat u don ka jinglaitluid ban bat kai ia ka Bill khlem aid aw eiei , la ong u Bah Shylla. U la ong ba ka jingiapynlut por ki MDC ban iakren ban thaw ain ka la long sepei lut khait namar ba kaba kut ka sah ha ka mon jong u Lat ka jylla. Hynrei u la ong ba lada ka Bill ka ioh ia ka kyrdan kum ka iing dorbar ka jylla, u Lat um lah ban kyntait hadien ba la phah biang sha u bad u hap ban pdiang. U la ong ba ki Bill ki district council ki hap ban iaid lyngba ka tnad ka District Councils Affairs ka sorkar jylla shwa ban leit sha u Lat. U la ong ba ka bill kaba pass ka KHADC ha ka por ba long CEM u Bah Hoping Stone Lyngdoh ha u snem 1980 ka dang sahteng ha miej ka sorkar jylla. U la ong ba kaba thamula ka long ba ka Council haduh mynta kam tip ia kane bad kine ki bill ki la shu sop bthuh ha Secretariat. U la ong ba kawei kaba jop ka Council ha kine ki 65 snem, ka dei tang ka jingioh ia ka ain thung rangbah shnong ka Appointment and Succession of Chiefs and Headmen Act, 1959.


Jowai, 28 Jylliew: Ka dei ka jingjop jong ka jing atreilang (convergence) jong ki tnat sorkar bala lah ban plie paidbah mynta a ka ing syang dohkha ha ka shnong Umladkhur kaba don hajan ka Amlarem Sub Division. Ka shnong Umladkhur bad ka shnong Thangbuli kiba jngai kumba aphew kilo meter tam naka Jowai; ki dei ki shnong kiba ki briew ki kamai jakpoh da kaba syang dohkha bad kila oh pateng a kane ka jingstad ban syang dohkha naduh ki pateng kiba mynshuwa. Hynrei ka rukom syang dohkha haka rukom rim ka dei kaba shitom namar ba ki hap ban shah a ka tdem, ki shem jingeh ban pynlong a ka jaka trei jong ki ba kan long kaba khuid bad kumjuh ruh ka bam shibun ka dieng ban thang. Hynrei mynta ym tang ba ka rukom syang kala nangbha; ka jingshna a ki sem kan arap ruh a ki nongsyang dohkharang ha kiba bun ki liang. Ka jingpynbha a ka rukom treikam jong ki nongsyang dohkharang ka sdang hadien ba kala don ka jing atreilang hapdeng ka District Rural Development Agency kumjuh ruh ka Meghalaya Basin Development Agency ban pynurlong a ka jingangnud jong ki nongsyang dohkha. Haka jingkren jong u kum u kongsan ha kaba plie a ka sem ingtrei (Smoke-Fish shed) jong ka Seng Trea Multipurpose Co-operative Society Ltd u bah D.M. Wallang Project Director DRDA ula ong ba ka jinglut baroh na ka bynta ban shna a kane ka ingtreilang kala poi sha ka T. 5, 40, 200 tyngka bad arphew naka shispah jong ka jinglut ha kaban trei ia ka ing la bei da ka MBDA. Nalor kata; naka liang jong ka MBDA lyngba kawei pat ka tnat jong ka; ka Meghalaya Institute of Entrepreneur (MIE) kala ai training bad kumjuh ruh la phah leit jngoh (exposure visit) a ki nongsyang dohkha sha ka Centre Institute of Fishery Training (CIFT) sha Visakhapatnam, Andhra Pradesh ban kin oh jingmut ba nang pynbha a ka rukom treikam jong ki. Ka Seng Trea Multipurpose Co-operative Society Ltd ka dei kaba nyngkong ban pyntreikam a kane ka project bad la khmih lynti ruh ba kiwei pat ki SHGs ruh kin shim kabu ban a kane kajuh ka project, la ong u bah Wallang. Kane ka project kam dei tang na ka bynta ki Coooperative Society ne ki SHG, hynrei ki riewshimet kiba trei kane ka kam ruh ki lah ban pynshna ingtrei syang dohkha hynrei naka bynta ki shimet pat kan long tang shilak tyngka ula ong shuh shuh. U bah Wallang ula ong ba nalor ka pisa kaba la oh naka Basin (MBDA), na ka bynta ban pyndep a kane ka ingtrei; la bei pisa ruh da ka State Rural Employment Society kaba pyntreikam ia ka skhim Mahathma Gandhi Rural Employment Guarantee Scheme. Ula ong ruh ba dang shen ka Umladkhur Village Employment Committee kala oh a ka most innovative award na ka bynta ba la lah ban pyntreikam a kane ka ing syang dohkha da kaba pyndonkam a ka skhim shispah sngi ne job card. U bah Wallang ula ong ruh ba na ka liang ka Basin kan sa wad lad ban pynbha a ka rukom song a ka dohkha bad ban pyn oh ruh a ki a ka FSSAI certificate. Nalor kaba syang a ka dohkha da ka rukom rim; ki nongsyang dohkha ha kine ki shnong ki lah ruh ban pynddonkam da ki COFISKI Machine kaba la arap da ka ICAR -CIFT na Andhra Pradesh. Kiwei pat kiba la ai jingkren ha kane ka jing alang ki dei u Armi Mawlad Secretary STMCS, u B. Sungoh BDO, Amlarem C&RD Block, u C. Kamar Branch Manager MCAB, Amlarem, Casandra Bamon Asst Engineer DRDA, Jowai, Ivan Marbaniang Assistant District Program Manager Basin Development Unit, Jowai, EAC J. Kharpuri bad R. Rymbui District Fishery Officer, Jowai. a ka jing alang la pyn aid da u Wanristone Khyriem Waheh Chnong Umladkhur.


Shillong, 28 Jylliew: U Bah HS Shylla, u pyntip, ba ula ioh khubor, ba ka Sorkar Congress u Mukul Sangma, ka la pynkhreh ban pynhap jubor ia ka Executive Committee jong ka PDF ba la ialam da U Bah PN Syiem, CEM bad ban thung da u Administrator kat haduh ba la wallam ia u stad-ain ba kyrpang na New Delhi ban ai buit ia u myntri rangbah, halor kane ka jingthmu. U Bah Shylla, ula ong mynta ka sngi, ba ka KHADC kam dei ka tnat treikam ne Department jong ka Sorkar Jylla, namar ka dei ka Autonomous Body, ka Sorkar Jylla kam lah ban niew ia ka District Council kum ka Department jong ka. Ka jingujor jong ki MDC liangpyrshah (UDP,Congress, HSPDP, Indpendent) ha kane ka kynti ka dei halor ka jingkynnoh ba u lamphang dorbar, u pynkhein ia ka AD Rules 71 (2) namar ki khlem pule ia ka Proviso jong kane sub-rule kaba ai bor ia u lamphang ban pynbeit ia ka por ha ka jingibit jong u, nalor ba la shim ia ka jingsngew (sense) jong ka Iing Dorbar ban leh kumta ha ka janmiet 21tarik Jylliew 2017. U Bah Shylla, ula ong shuh shuh ba ki liang pyrshah ki don tang 12 ngut bad ba ka mission jong ki ban tan ia U Bah James Sylliang bad Kong Grace Mary Kharpuri ka treikam, wat haba ki la tyrwa ha ki da ka shuki CEM bad Dy.CEM bad dei namarkata ba ki shu phet jyndat noh na Iing Dorbar bad ai daw ba pynkhein u Chairman ia ka Rule 71 (2). Ban bret ne pynhap ia ka EC namar ka jingbakla u Chairman ka long kumba pynshitom ia u kpa haba leh bakla u khun; haba leh bakla u Chairman dei ban wan rah da ka rai ban pynkhyllem noh ia u lamphang dorbar lane leit sha High Court. Lada u Mukul Sangma u pynhap jubor ia ka EC jong ka PDF la dei ban pynkylla kyrteng noh ia ka Meghalaya sha ka Mukulaya ong shuh U bah Shylla. U Bah Shylla, u ong shuh shuh ba U Mukul Sangma u kwah ba ki MLA Khasi baroh kin bud ia ka nuksa U Bah HDR Lyngdoh ban doh ia ka kti jong u bad ka UDP bad HSPDP khlem da poi pyrkhat ki la leh ia kane, kaba sah mynta dei sa tang ka PDF marwei. Nga pynmih ia kane ka jingthoh shwa ba kaei kaei kaba sniew kan jia pynkut ka kyrwoh U Bah Shylla.


Shillong, 28 Jylliew: Ka Khasi Students Union, ka la kren shai ba kan nym shong thaint ia ka jing iakhih jongka, ban pyrshah lynti rel bad ha ka kyrwoh, kaba ka la pynmih mynta ka sngi, ka seng, ka ong Shen ka seng kan sa pynbna sa kiwei pat ki lynti kiba kan shim ban pyni ia ka jingpyrshah ka jong ka ia kane ka jingthmu ka sorkar ban wanrah ia ka lynti rel ha kine ki thainn ki jong ngi bad ka kyntu ruh ia ki paidbah ban ia snoh kti lang bad ka seng ban ialeh pyrshah ia kane ka jingthmu ka sorkar kaba long kum ka jingpynjot ia ka jaidbynriew rit paid ka jong ngi . Katei ka kyrwoh, ka pynbna sha baroh ki Khun ka Bri U Hynniewtrep, ba ha kaba iadei bad ka mat jong ka lynti rel ha ki distrik jong ka Khasi bad Jaintia Hills, ka seng kan ym shong kli kti hynrei kan iai ialeh tad haduh ba kane ka mat kaba ktah ia ka Ri bad ka Jaidbynriew yn lah ban pynsangeh noh tad haduh ynda la biang ki ain kiba lah ban teh lakam ia ka jingwan tuid ki bar jylla bad ki mynder ri ha kane ka thainn. Kum shi bynta ban pynsngewthuh kham janai ia ki paidbah ha kaba iadei bad ki jingma lada yn plie ia ka lynti rel sha kane ka thainn. La ong shuh shuh ba ka seng ha kine ki sngi kan sam ia ki sla lyngkdop kylleng ka Bri U Hynniewtrep ha kaba iadei ba ki jingma kiba ap ia ka jaidbynriew rit paid jong ngi lada shah ia ka lynti rel sha kane ka thainn. Kine ki sla lyngkdop ki batai bniah ia kiba bun ki jingduh nong lada ai lad ia ka lynti rel ban wan sha kine ki lum ki jong ngi khlem ki ain kiba khlain bad ba don iktiar ban teh lakam ia ka jingwan rung kyrthep ki mynder sha Ri Khasi. Kumta ka seng ka kyntu bad kyrpad ia baroh ki paidbah ban sngewbha ban pule ia kine ki sla lyngkdop khnang ba kin ioh ki jingtip kiba kham bniah ha kaba ia dei bad ka jingpyrshah ka seng ia ka lynti rel, ong ka kyrwoh na U bah Rapborlang Nongrum, Publicity Secretary, Khasi Students Union Ngi long ba la pynkhreh ban ia tyngkhuh bad ka sorkar, lada kan thom da ka bor ban shna lynti rel ong ka KSU South West Khasi Hills, ha ka kyrwoh ba la pynmih mynta ka sngi. Ka kyrwoh, ka ong shuh shuh Ngi dang ap ia ka rai jong ka seng kmie bad kum ki dkhot jong ka South West Khasi Hills District, ngi long kiba la pynkhreh ban pyntyllun ia ki shalyntem jong ka jingialeh nangne shakhmat . Ka seng ka ai mynsiem ruh ia ki dkhot jong ka North Khasi Hills District bad ia ka KSU hi baroh kawei, da kaba ki ong biang, ba ki la pynkhreh ban ia tyngkhuh bad ka sorkar, ong ka kyrwoh na U bah Forwardman Nongrem, President KSU SWKHD.


Shillong, 29 Jylliew: Ki lad khubor ki la iathuh ba u bah Leston Wanswett u la wan phai biang sha ka seng Congress bad u la pynkhreh ban ia khun na katei ka seng ha ka elekshon MLA 2018. Kham mynshuwa ki nongkyrshan jong ka seng Congress ki la wad kyrtong na Shella konstitwensi hynrei ha kaba khadduh ki shim ba dei tang u bah Leston uba lah ban pynrem ia u MLA ka Shella u Dr.Donkupar Roy uba la mihkhmat 30 snem tam ia ka Shella konstitwensi bad uba dei ruh u President rangbah jong ka seng UDP. Ha ka elekshon MLA 2013 u bah Leston u la shah rem salit ha u Dr.Don tang 355 vote bad ha katei ka por u la ia khun kum u kyrtong shimet namar ka jingshah pynduh tiket ha ka seng Congress. Katei ka jingshah pynduh tiket ka la pynkthang ngang ia u bah Leston bad ka la pynbabe ruh ia kiba bun ki nongkyrshan ka seng Congress hadien katei ka elekshon 2013 bad mynta kiba bun ki la kwah biang ba un phai sha katei ka seng ban ia khun ha u 2018. Watla ka la kwah ban pyniakhun da u bah Leston ha u 2018 hynrei ka seng Congress ka la ia kynduh eh khuk namarba ha kaba nyngkong u bah Leston um treh ban leit phai biang sha katei ka seng hynrei kham hadien la ong ba ka la don ka jingiakren na ka por sha ka por hapdeng ki nongialam Congress bad u bah Leston bad mynta ki lad khubor ki la iathuh ba u la kohnguh ban ia khun bad shen kin pynbna noh ia ka kyrteng jong u ha u bnai ban wan u naitung. Lah ban kdew ba kumba ka long haduh mynta ki kyrtong kiba la bna ban ia khun na Shella konstitwensi ha u 2018 ki long u Dr.Donkupar Roy MLA ba mynta na ka seng UDP, u ba hJropsing Nongkhlaw na ka seng BJP, u bah Leston Wanswett na ka seng Congress bad u bah Wellborn Bynnud -Independent. Lah ruh ban kdew ba ha ka elekshon MLA 2013 na Shella konstitwensi u Dr.Donkupar Roy u la ioh 5940 vote, u bah Leston Wanswett uba wan ba-ar u ioh 5585 vote , ha u 2008 u Dr.Don u la ioh 4238 vote bad u bah Leston uba wan ba-ar u ioh 3299 vote bad ha katei ka elekshon ruh u Dr.Don u tam tang 939 vote.


Nongstoin , 2 Naitung: Ki lai tylli ki seng bhalang kiba kynthup ia ka WKSU,WYF central body lem bad Ka HYC Nongstoin Circle, ki pynpaw ba kin ieng skhem bad kyrshan ia u samla Lukas Shangpliang, haduh haduh ba un da ioh ia ka hok halor ka jingshah shoh shah dat ha u Phareng uba dei u manager ka TANTIA Kompani bad ka jingshah rah bor ha u bah Be u para shnong jong u Lukas ban leit iasuk jubor bad u tei u Phareng. U samla Mawkordor Kharsyiemlieh president Ka WYF sengkmie ha kajuh Ka por kum u nongaiktien ki lai seng u la ong ba ki Lai seng ki pynrem jur ia ka jing leh riewkhlaw jong ka tei ka company Tantia Limited bad katto katne ki nongbylla ryngkat u manager u Nick Harnett, u bah Be ki bala ia sylla ban pyn iasuk jubor ia u samla Lukas Shangpliang tang ban lait na ka jingshah kynthup ha ki lai tylli ki sengbhalang kiba la pdiang ia ka jingujor jong u tei u samla. Na ka liang jong ki lai seng ki dawa ba katei ka kompany kaei ban beh noh mardor ia u tei u manager Phareng u Nick Harnett halor kitei ki jingjia bala shah iuh roit ia ka hok long briew man briew jong ki trai jylla bad ruh katei ka Kompani kadei ban siew bai lut ksan sha ki ba haiing ha sem jong u Lukas namar ka jingmynsaw, jingshitom ha ka por ba u tei u manager u la shoh ia u lym kumta ki lai seng kin shim da ka rai kaba tyngeh. Ka jingleh jubor jong kitei ki ing khong shallang mat kan kynthoh kylla ia ki hi ha ka ba ki la pynpaw pyllein ia ka jingshet kylla ia la u para doh para snam tang namar ka jingsngew myntoi ka jong ki shimet,da kaba kim khein shuh ia ka jingiatip lem haba shah noin bein iala u para ri la jong ha kti u mynder ri shi sngi pynban ki iada rap jot im im peit peit ban pynksan ia u tei u nong pharia ia ka jaitbynriew rit pait jong ngi ong ka kyrwoh na u samla Mawkordor. Shuh shuh ki lai seng ki la kyntu ruh ia ka tnad pulit ba ka dei ban kem kum ia ki tei kiba la rahbor ia u Lukas ban pyniasuk jubor bad katei ka kompany bad ha kajuh kapor ki lai seng ki kyntu ia ka tnad pulit ba kan ai kajing iada ia u tei u samla ioh ba ki riew shim kabu kin sa thombor bad rahbor biang ia u ha kano kano kapor halor ka jingphla jong u ia ki jingshisha.


Shillong, 02 Jylliew: U Myntri tnad pynroi nongkyndong u Bah Sniawbhalang Dhar u la ong ba na ka liang jongkum u Myntri u la dep ban leh ia ka kamram lajong ha kaba iadei bad ka kam ban plie ia ka Mawlai C&RD Block bad kaba sah baroh ka long sa ha u Myntri Rangbah u Dr Mukul Sangma ba un leh ia kaba donkam. Ka phai (file) baroh nga la dep aiti ha u Myntri Rangbah, nga la dep ban leh ia kaba donkam baroh bad ka shong ha u Myntri Rangbah ban leh ia kaba donkam , la ong u Bah Sniawbhalang haba iakren bad u nongthoh khubor. Ka Mawlai Block ka dei kawei kaba la pynbna da u Myntri Rangbah ban thaw thymmai da kaba pyniakhlad noh na ka Mylliem bad ia kane u la kren ha ka dorbar mang tyngka mynta u snem. Hynrei katba kiwei ki Block kiba khlem paw ha ka jingkren mang tyngka u Myntri Rangbah, kum ka Sohiong Block la dep ban plie. Katkum ka jingong u Myntri ka daw ka jingslem ka lah ban dei namar ba ka don ka jingiaknieh jaka ban buh ia ka ophis ka Block. U la ong ba ka jingbishar ka sorkar ki don ar tylli ki jaka ba kham biang kiba kham long nongkyndong bad kita ki long ha Mawtawar ha Mawlai bad kawei pat ha Mawpat. U la ong kumba long hi, ka ophis ka Block ka dei ban long sha jaka nongkyndong bad ka jaka ha Mawroh ym shym la ai da ka tnad khlaw. Ka sorkar ka la ioh pdiang ia ka jaka ha Mawtawar bad ha Mawpat bad na ka liang jong nga kum u myntri la dep leh ia kaba donkam bad baroh kaba dei ban leh ka long ha u Myntri Rangbah , la bynrap u Bah Sniawbhalang. Hynrei ha kajuh ka por, u la ong ba um lah ban ong eiei la kan slem ne kan kloi hynrei ka shong baroh ha ka bor u Myntri Rangbah. Ha kawei ka liang ki artylli ki sengbhalang na Mawlai kynthup ka Federation of Khasi Jai tia & Garo People (FKJGP) bad Hynniewtrep Youth Council (HYC) Mawlai Circle kila byrthen ban shim noh da ki sienjam jong ka jing akhih paidbah namar ka jingkuman ka Sorkar Jylla ban plie a ka Mawlai Community & Rural Development Block (C&RD) hapoh u pud u sam ka shnong Mawlai. Kine ki artylli ki Sengbhalang kila ai por 15 sngi a ka Sorkar ba alam da u Dr Mukul Sangma ba un jubab a ka jingpynslem ban plie a ka Mawlai Block ha Mawtawar. Kine ki Sengbhalang kila pynbna ban don ka jing alang paidbah ha ka 3 tarik Naitung hapoh Community Hall jong ka Mawlai Phudmuri ban ashim noh a ki lad jing akhih ban pynbor a ka Sorkar Jylla. Kane ka jing alang kan sdang ha ka por 7 baje janmiet. Ka FKJGP bad HYC-Mawlai Circle kila khot la wer a ki paid nongshongshnong ka shnong Mawlai kiba don ka jingsngewkhia halor kane ka mat, ba kin iawan sha kane ka jig alang bad ban asnohkti lang ha kane ka jingpynbor a ka Sorkar Jylla.


Bah Monarch Shabong Ka shimpor ianga shi kynta tam ban poi na Umniuh Tmar sha Pynursla, na ka daw jong ka jingther jur jong u slap bad ba ka lam dum lyoh ka mariang, hynrei nga tang shu poi ha Pynursla, ha ka por 10.15 baje mynstep, ka la khapngiah ka leit ka wan bad ka daw, ka long ba ki kali AS, ki shu syrtap lynter ka surok bah bad ki ia hiar wut shi wut ban leit kai sha Dawki. Naduh na Pynursla haduh ha Umtyngngar, ki kali, kiba suh wiaw sha thainn Pynursla, Dawki, ki muja ia u slap jong ka lyiur, uba hap khlem sangeh bad ki peit ieid ruh ia u lyoh, uba per ha ki sahit bneng ha ki shi lynter lynti bad kitei ki kali kim duna eiei ia ka 300 tylli ha ka jingkhein antad bad ki dei tang ki kali rit suda, hynrei nga lap ruh ia kawei ka bos, kaba hiar lem bad shi dap kiba shong hapoh. Katei ka jinghiar da ki spah tylli ki kali AS, kam dei kaba tang mynta ka sngi, hynrei hynnin ruh haba nga hiar ha ka por mynstep, nga lap ia ki kali, kiba iaid na shakhmat bad sha shibun kiba shadien bad kitei ruh ki dei hi kiba ia noh sha kajuh ka phang bad katei ka jingleit kai pyngngad ban mane blei ia ka mariang jong ka thainn Riwar, ka dei kaba la iai bteng mynta la bun bun bnai. Ka daw bah, ba kitei ki khar Assam, ki ia ia suh hi wiaw, ka long ba ki sngew muja, ban leit shong lieng ha Wah Umngot, ha kaba kiba bun ki ia sangeh ha Dawki bad don ruh sa kiwei kiba leit sha Nongpdeng. Une u nongthoh u iakren bad U Bah Phrenly Kongwang, uba shong ha shnong Umsyiem bad uba dei ruh U Sordar jong katei ka Raid Mukertila, kaba don katei ka Wah bad u iathuh ba kiba bun kitei ki nongwan kai, ki ju sngew tynnad ban hiar ha kjat ka jingkieng Umngot bad nangtei ki Shonglieng haduh ha kjat ka shnong Darrang bad ula ong Ki arliang surok na Lad Umsyiem shaduh Dawki, ki la khap ngiah sbak da kitei ki kali, kiba ieng baroh arliang bad kiba la buh jingeh ia ka leit ka wan jong ki kali paidbah . Ha ka jingkhein antad jong U Bah Kongwang, ki kali kiba hiar man ka sngi sha katei ka thainn, kin don kumba ar spah tylli antad bad kiba bun bah na kitei kin dei hi ki AS bad katto katne tylli ki ML. Ha kajuh ka por U Sordar, u kren diaw shibun ba kitei ki briew, kiba wan nabar, ki leh mon, ki iaid mon bad u ong Lada don jingeh, ki wan wad ianga U Sordar, lada don kiba ia shoh, ki wan wad ianga U Sordar bad ula ong shuh ba kitei ki briew, kiba wan na shabar, ki leh khlem akor palat, ha kaba ki bret ia ki jaboh jabain ha ki rud surok, ha ki lynti syngkien bad ha ki rud wah jong ka Wah Umngot. U Sordar, u iathuh shuh shuh ba haba la jubor ka dheng kali ruh, ki nongshong shnong, ki leit ujor sha u bad kumta, kaba U Bah Kongwang, u kwah, ka long ba kitei ki briew kiba nabar, haba ki leit ki dei ban ithuh bad niew burom ia ki bor shnong bad ki bor jong ka Raid. Ha ka liang ka kamai kajih, la iathuh da U Sordar, ba kim don satia ki trai shnong, kiba ia ioh kamai na ka jingwan jong kitei ki briew kiba nabar, lane ba ka Raid Mukertila, ka ioh synniang malu mala, na kitei ki bar Jylla bad ha ka jingkren jong U Bah Kongwang, ula ong Shi tyngka ruh ka Raid kam ioh eiei bad ha kajuh ka por, ula iathuh ba kiba ioh kamai mynta, dei tang ki nongniah lieng, ha kaba ula ong U nongniah steering, ula kylla long u nongniah boitha bad u nongniah lieng ha ka shi sngi shisngi, u kamai kumba T.1,500, T.2,000 haduh T.3,000. Lyngba kitei ki jingkren jong U Sordar, kaba ha khmat eh, ka long namarkata, ba ka Raid Mukertila, lane ka tnat shang pyrthei ka Sorkar Jylla, ki la dei ban pynbeit kyrkieh ia ka leit ka wan, ka iaid ka ieng jong kitei ki nongshang kai pyrthei, namar ba ngim lah ban khmih lynti ia u khar Assam, ba un wan hikai ma u iangi, ba ngin plie dukan sha, ba ngin shna jaka sah bad kaba kham kongsan, ka long ba ka wah Umngot, khamtam ha ka por lyiur, ka dei ka wah kaba khlain bor bha bad kaba jylliew shi katdei bad lada kam don ka jingpyniaid kaba thikna, da ki riew shemphang jong ka shnong, kan lah ban mih kano kano ka jingeh ka ban pynlehrain ia ka shnong, ia ka Raid bad ia ka Jylla hi baroh kawei. U Bah Kmen Myrchiang, uba dei uwei na ki riew rangbah jong ka thainn, u iathuh ba ha Shnongpdeng, ki la shim bynta hi da ka shnong bad ki nongshang kai pyrthei, ki ioh ban jngi da ki jaket jngi ba kin nym ngam jyllop bad ki don ruh ki jaka sah, katba ha Umngot ki don ki dukan die sha, ki dukan die wai dong bad ki jing ia shong lieng, kiba ai kamai ia ki trai shnong ha katei ka thainn bad ka por tlang, ka dei ka por ba ki ia tuid bha ki bar Jylla sha Shnongpdeng.


Bah RM Shabong Ngim tip shuh ia kaei ka jingmut jong ka sorkar BJP, haba ka pyn trei kam ha kajuh ka por, ia ka Citizenship Amendment Bill (CAB) bad nangta ia ka National Registration Certificate (NRC). Ka nuksa kaba rit duh ka long, ba na ki 19lak ngut ki poiwir, kumba ki la lap ha Assam, kumta shaei kin leit bret ia kitei ki poiwir, nangta kin leh kumno ia ki khun, ki ksiew jongki, kiba la kha ha India bad kiba dang kha haduh ha kine ki sngi bad kam dei tang katta, namar ba lada kitei kiba shah kyntait ki dei ki khar Bangladesh, kumta ki dei ban leit bret sha katei ka Ri, hynrei, haba katei ka ri, kam treh ban pdiang, kumta shaei kitei ki phew lak ngut kin leit? Katba ka jingiakren, ka dang iaid ban bret ia kitei ki phew lak ngut na Assam, mynta ka wan sa kawei ka jingmut bad kata ka long ban pynrung ia ki 20klur (lada ka jingkhein ka biang), kiba don ha Bangladesh, Afghanistan bad kumta ter ter bad kumta, lada ka India, ka don briew mynta shi billion ngut, kumta ha ki khyndiat bnai ban sa wan, kan sa nang bun sha ka shi billion tam eiei. U Amit Shah, myntri kam poh iing ka sorkar India, u ju kren kob, ba un bret ia kitei ki poiwir ha shwa u snem 2024 bad lada u thew ia u snem 2024, ka la dei ba un sdang shwa ban bret ia ki 19lak ngut na Assam, kiba la dep rai da ka NRC, ba kim dei ki nong India ba pura bad lada la lah ban bret ia kitei sha Afghanistan, Pakistan, Bangladesh lane sha kino kino ki Ri, kumta yn sa nang lah ban bret sa ia ki phew lak ngut kiwei pat, ha ka por ba pynkhreh ia ka NRC 2024. Donbok haduh mynta, ba kim pat don ki Ri, kiba pyrkhat ia katei ka buit jong ka India; hynrei lada jia ba ka Bangladesh, ka shim ia katei kajuh ka jingmut bad nangta sa ka England, ka America, kin shim ia katei kajuh ka jing pyrkhat, kumta khlem pep, kiba bun bah ki Khasi, ki Garo bad kiwei kin hap ban mih na Bangladesh bad kitei ngim tip shaei kin leit bad kam kut tang katta, hynrei sa ki khar Delhi, ki khar UP, ki khar Gujarat, kin hap mih na US, UK bad hangtei ngim tip shuh ia kaei ka ban sa jia ha ka shong ka sah ha ka pyrthei hi baroh kawei.


Dayoo M Bareh (Shiliangmyntang WJH) Ngi pyrshah CAB dei ka jingkyang, Ba mih na ki paitbah bad Sengbhalang; Ym tang hangne ha Ri Khasi Jai tia, Hynrei Kylleng ki bynta ka India.Khamtam ha ki thain Shatei Lam Mihngi, Mih jing akhih ha Surok bad Lynti; Ban eng pyrshah a ka ai pdiang ruma Ba briew nabar kin long India PuraTylli to eng tang kum riew-paitbah, Ba jaitbynriew rit pait kin neh kin sah; Kan iai neh iai sah ka Dustur Riti, Ban lait shah tyllep hu Mynder shi sngi.Ri Khasi Jai tia baieit jong nga, Ri Tip-briew Tip-Blei la tip a pha; Ha shwa ba phan kyang hakhmat ka pyrthei, Khapbrip la ki Khmat to phai sha U Blei.


New Delhi: U Amit Shah, myntri kam poh iing ka sorkar India, ula kren shai mynta ka sngi, ba ka Citizenship (Amendment) Bill, kam dei satia kaba pyrshah ia ki rit paid, hynrei ka dei kaba khanglad ia ka jingwan tuid jong ki poiwir kiba namar. U Amit Shah, ula ong ka Congress, ka la pyn ia phiah ia ka Ri, ha ka nongrim jong ka niam bad kumta, kane ka donkam ban wan rah ia kane ka ain kaba thymmai. Ka Congress, ka la pharia ia ka Ri, ha ka nongrim jong ka niam ong U Amit Shah. U myntri, ula ong ba ia ki ain la thaw, na ka bynta ban ai jaka shong jaka sah ia ki briew, ha ki por kiba ladep ruh, kynthup ia kaba la leh ha u snem 1971 hadien ka jingmih ka Ri Bangladesh bad ka jingthombor ia ki nong India ha Uganda. Ka bill kam ktah satia wat tang .001 percent ia ki rit paidbah. Ka dei ban pyrshah ia ki poiwir kiba wan rung sha ka Ri ong u Shah. Ki kynhun liang pyrshah, ba kynthup ia U Adhir Ranjan Chowdhury, Saugata Roy, NK Premchandran, Gaurav Gogoi, Shashi Tharoor, Asaduddin Owaisi bad kiwei ki pyrshah jur ia kane ka bill, hynrei la leit rah ha ka iing lyngba ka jing mynjur jong 293ngut ki MP, katba kiba pyrshah, ki don tang 82ngut.


Shillong: Ha ka Sngi U Blei, la lap ia ka met jong kawei ka samla, kaba la teh ha u tyllai phasi ha Golflink bad halor katei ka jingjia, ki pulit ki la kem ia u samla jongka, U Bah Geoffrey Lyngdoh, uba dei u samla jong katei kaba la sdien phasi ialade ha katei ka khlaw. La iathuh ba katei ka samla, ka dang leit sha ka jaka sah jong U bah Geoffrey ha ka Sngi Thohdieng, ha Mawlai Kynton Massar bad la iathuh ba katei ka samla, ka dei kaba na Mairang bad ka wan sah die dukan sha Shillong.


Shillong: Ka Synjuk ki Rangbah Shnong ka thainn Umtyrnga Ri-Bhoi district, ka la dawa ba ka la donkam kyrkieh ia ka sorkar jylla, ka bor synshar district, ka bor Hima Mylliem, ka raid Marwet ba kin wan ban jurip lang ia ka jingthmu ban die jaka sha ki shipai BSF ha ka thainn Umtyrnga ryng kat ka jingsakhi lang ki paidbah nongshong shnong jong ki shnong baroh ban iashai kdar halor kane ka kam. Haba kren sha ki lad pathain khubor myn hynnin ka sngi, u bah Markus Lapasam u nongkitkam ka shnong Umtyrnga bad kiwei ki riew rangbah na ki shnong bapher bapher kiba shah ktah na kane ka jingthmu die jaka sha ki BSF, u la pynrem jur ia ka jingleh jong ka Hima Mylliem bad ka Syiem Raid Marwet kaba la pynlong ia uwei u briew ban kam ia ka jaka kaba heh haduh 12 hajar akar. U la kynnoh ba u Munu Arengh u la die ia katei ka jaka ba heh 12 hajar akar ym tang 7413 akar sha u Deilang Chirup Law ha ka dor 78 klur. U bah Markus u buh jingkylli, Hato u Deilang Chirup Law u lah ban rejister ia ka jaka khlem ka NoC na ka Hima, Raid, ka dorbar shnong . U la ong ba katkum ka jingkren ka jingdie jaka ka long 7413 akar hynrei haba ioh ia ka jingthoh ka long haduh 12 hajar akar ban die sha ki BSF. U la ong lada ailad ban die ia kane ka jaka, ki paidbah da ki phew shnong kum ka Piilingku A, Pillingku B, Umtyrnga, bad kiwei kin kylla phetwir lut kiba rep ba riang, kiba kamai jakpoh. U bah Markus u la ong ba ki paidbah kine ki phew shnong ki pyrshah jur ia kane, kaba la shu leh sopsop bad thombor. Ngi dawa ba ka bor sorkar jylla, ka bor synshar district, ka bor Hima Mylliem bad ka bor Raid ban tuklar ia kane da kaba wan jurip mardor sha katei ka jaka ryngkat ka jingsakhi ki paidbah nongshong shnong baroh , u la ong. U la kynnoh ruh ba kiba kyrshan ban die ia katei ka jaka ki dei tang kito kiba don kumba 52 ngut eiei.


Jowai: Haba pyrshah ia ka CAB kaba la mynjur mynta da ka sorkar NDA hapoh ka jingialam u Narendra Modi, ka Khasi Students Union (KSU), Jaintia Hills District Unit (JHDU) ka la kyntu ia ki paidbah ka bri u hynniewtrep hynniew skum ban ieng tylli kumba kiwei pat ki jaitbynriew ka jylla North East ki la ieng pyrshah ia ka. Ka Sorkar u Modi kam dei ban kdup ia ki bar-ri ne ki nongwei tang namar ka niam ba ki long rit paid ha Bangladesh, Afghanistan bad Pakistan. Ki Nongwei te ki Nongwei ngim lah ban pdiang ia ki. Kam kor ka Niam ia ka jaitbynriew, ka jaitbynriew ha khmat sa wan ka niam , la ong uwei na ki nongialam ka KSU ha ri lum Jaintia u ma SS Niangti. Ngi na ka liang ka KSU-JHDU ngi ai ka jingkyrshan kaba pura ia ka KSU Sengkmie bad kumjuh ia ka NESO halor ka jingieng pyrshah ia ka CAB , u la bynrap. Utei u nongialam ka KSU, u la ong ba ka thainn North East ka long kaba don ka jingma kaba khraw halor ka CAB namar kane ka Bill kan pynioh ia ka lad ka kabu kaba khraw ia ki Khar Hindu na Bangladesh ban wan buhai Shnong sha kane ka thainn. U la ong ba ki bun ki jylla hapoh ka ri India kiba la pyrshah ia katei ka ain Iakjakor, ngi ha ryngkat kiwei pat ki jylla ka North East kiba don 8 tylli kynthup ia ka Sikkim ngi dei ban ieng tylli ban pyrshah ia katei ka CAB ka sorkar jong u Modi.


Shillong: Ka East Jaintia National Council (EJNC),kawei na ki sengbhalang napoh East Jaintia Hills District, kaba don bynta lang ha ka shatri jong ka Confederation of Social Meghalaya Organisation (COMSO), ka pynpaw ia ka jingsngewkhia kaba khraw halor ka jing kyrshan jong ka Agatha K Sangma,MP jong ka NPP iaka Citizenship Amendment Bills 2019 jong ka Sorkar BJP. Ka EJNC ka pynpaw ia ka jing sngewphylla ba kumno kajuh ka Party ka don bynta ha baroh arliang ban pyrshah bad ban kyrshan ia ka CAB. Katei ka seng, ka dawa ba u Myntri Rangbah ka jylla uba long ruh u President jong ka NPP u dei ban pynshai halor kane bad lada umlah ban pynshai ka pyni baka NPP ka ialeh kai Politics bad ka iap ka im jong ka Jaitbynriew bad jong ka jylla hi baroh kawei, ong u Bah Sambormi Lyngdoh President EJNC. Ka EJNC ka pynrem jur ia ka Sorkar BJP kaba la iuhroit ia ka hok longtrai jong ngi ki rit pait da kaba wanrah ia ka CAB. Ka seng, ka dawa ruh, na ki nongialam jong ka BJP kiba napoh East Jaintia hills bad na ka Jylla hi baroh kawei kiba dang don ka mynsiem ban iada iaka Ri bad ka Jaitbynriew ba kin risain noh na ka BJP kum ka dak ka jing pyrshah ia ka jingleh bym suidniew jong ka BJP ia ka thainn shatei lam mihngi baroh kawei.


New Delhi: Halor ka jingmih ki khubor ba ka sorkar India, kan pynduh noh ia ki kot T.2,000, mynta ka sngi, U Anurag Thakur, ula ong Ym dei satia ban khuslai . U Thakur, u jubab ia katei halor ka jingkylli U Vishambhar Prasad Nishad, jong ka seng Samajwadi Party (SP), ha kaba u kylli, la ka sorkar India, ka don jingthmu ban pynduh noh ia ki kot T.2,000 bad ban pynmih biang da ki kot T.1,000. Ka jingdon pisa tuh, ka la nang jubor, lyngba ka jingdon ki kot 2,000 bad ka don ka jingiakren ba phin pynmih biang ia ki kot 1,000 ong U Nishad. Haba jubab U Thakur, u ong Ka don ka jingsngew diaw jong kiba bun, hynrei phim dei satia ban khuslai ia kata . U Thakur, u iathuh ruh ba ha kine ki lai snem ba ladep, hadien ka jing pynduh pisa ha u snem 2016, ka jing pyniaid pisa ha iew, ka la nang jur shi bun eh, ha kaba u iathuh ba hadien jng ka 4tarik Naiwieng 2016, kaba la pynduh lut ia ki pisa, ka jingkiew ka jingiaid pisa ka long sha ka T.22,356.48 billion katba kum ha ka 2tarik Nohprah 2019 bad katei ka nang kiew na ka T.17,741.87 billion kaba long ha ka 4tarik Naiwieng 2016. Lah ban pynkynmaw ba ka sorkar BJP, ka la pynbor tyngeh ia ki paidbah, ba kin pyndonkam da ka jingsiew digital, hynrei la iohi, kumba katei kam trei kam satia haduh ha kine ki sngi.


Shillong: Ka kynhun ialeh kai phutbol ki pulit ka jylla ka Meghalaya Police FT ka la iasam mar shi point pyrshah ia ka Assam Riffle ha kaba sdang ia ka lympung ialehkai phutbol ki tnat pulit ba la tip kum ka B. N Mullick All India Police Football Meet 2019, hadien ba ki la iakhaid mar 2- 2 kol ha ka sngi Nyngkong ha madan Barackpore, Kolkata. Tang hapoh 5 minit ba la sdang, ka MLP ka la shah thep shi kol, hynrei hadien shiphew minit u Teibor Siangshai u la lah ban pynphai kylla lyngba ka freekick. Hadien katto katne por ka Assam Rifles ka la ioh ban thep biang, hynrei ha ka minit kaba 21 ka MLP ka la lah ban pynphai kylla lyngba u Chesterfield Nongdhar. Haba wan ban bteng ia ka kylla miet ki khynnah ki la sdang biang ban ialehkai bha bad pynshoh biej ia ki nongpeitkai khamtam lei lei na u Teibor Siangshai uba la pynshoh bieij shi katdei ia ki nongpeitkai jong u. Kane ka kynhun ka la pynleh noh- ei ia ki kabu ksiar lyngba u Everest Rynjah bad u Aldrin Ramsiej bad ha kaba kut jong ka jing ialehkai, ki la iasam mar shi point.


Shillong: Hynnin ka miet, la mynjur da ka Lok Sabbha ia ka ain Citizenship Amendment Bill (CAB) bad ia katei ka ain, la iathuh ba yn leit rah mynta ka sngi ha Rajya Sabbha. Ka Rajya Sabbha, ka don 245 ngut ki dkhot, hynrei ki dkhot kiba don mynta ki long 238ngut baroh bad ka BJP, ka donkam 120ngut ki ban kyrshan ia katei ka bill bad ka BJP nalade ka don 83ngut ki dkhot, katba ki paralok jongka ha ka National Democratic Alliance (NDA) ki don 94ngut. Nangta ki don 12ngut ki nominate MP ha Rajya Sabbha bad ka BJP, ka kyrmen, ba kan ioh 11ngut, hynrei hangtei ruh ka dang duna sa 15ngut bad hangtei kan long ka jingeh kaba khraw, ban ia khein, naei ba kin mih kitei ki 120ngut ki ban kyrshan ia katei ka seng, ban pynlong ain ia ka Citizenship Amendment Bill (CAB). Ka BJP, ka dang thawlad tyngeh mynta ban ioh ia ki MP jong ka seng AIADMK kiba don 11ngut bad nangta wat ki dkhot jong ka Biju Janata Dal kiba don 7ngut. Ka Congress ha kawei ka liang, ka ban pyrshah ia katei ka ain CAB, ka don nalade 46ngut ki dkhot bad ka hap ban ioh ia ka jingkyrshan radbah jong ki paralok jongka, kum ka Trinamool Congress, ka DMK, NCP bad kiwei de ki seng sain pyrthei. Na ka liang jong ka sorkar BJP, ha ka jingialam U Amit Shah, kin thaw ia kino kino ki lad ban pynurlong ba ka ain CAB, kan ioh ia ka jing mynjur jong ka Rajya Sabbha lashai ka sngi ruh.


New Delhi: Ka sorkar India, ka la khang ia ka jingtrei kam ki internet ha ki shiphew tylli ki district ha Assam, na ka bynta 24 kynta, kaba sdang naduh ka por 7baje mynta ka miet bad ka daw, ka long namar ba ka jing iakhih pyrshah CAB, ka la nang jur ha ki bynta bapher jong ka Assam, ong ka khubor. Ka Guwahati, hap satia ha katei ka jingkhang internet. Ha Tripura ruh ka jingkhang internet, ka la trei kam naduh hynnin ka sngi, ha ka por 2baje. La iathuh ba ki shipai ruh ki la nang poi ha ki bynta bapher jong ka thainn shatei lam mihngi bad ha Assam, la pynap lypa, da ar kynhun ki shipai, katba ha Tripura, la pynpahara da ki ar kynhun ki shipai, ha kaba ka jing kulmar ka la nang jur ha katei ka Jylla, ong ka khubor. Kat haduh mynta, la iathuh ba ki don 5, 000ngut ki shipai, kiba la nang phah sha ki jylla bapher ka thainn shatei lam mihngi, na ka bynta ban teh lakam ia ka suk ka sain, ong shuh ka khubor. La iathuh ba mynta, ki samla ki la ia lum lymbung ha khmat ka Secreteriat jong ka Assam, ha kaba ka la don ka jing ia pyni bor bad ki pulit ha katei ka jaka bad la iathuh ba U Sarbananda Sonowal, myntri rangbah ka Jylla, ula shah khang lynti ialade ha kad liengsuin ha Guwahati, namar ba ka jing ia khih ka bteng bad ka jur bha ha shi lynter ka lynti ban leit sha ka sor bah Guwahati.


Guwahati: Ki khubor ba dang shu ioh lum, ki iathuh ba ka sorkar Assam, ka la pynjari ia ka korphiw ha ka sor Guwahati. Nangta ia ka internet, yn khang ha ki shiphew tylli ki District jong ka Assam, na ka bynta 24 kynta, kaba sdang naduh ka por 7baje mynta ka janmiet, ong ka khubor. Ka jingkhang ia ka internet, ka dei hadien ka jingnang jur jong ka jingiakhih pyrshah ia ka Citizenship Amendment Bill (CAB).


Shillong: Ka North East Indigenous People Forum (NEIPF) mynta ka sngi ka la wan ban kynduh ia u Lamphrang ka ingdorbar u bah Metbah Lyngdoh ban dawa na u ban khot kyrkieh noh ia ka dorbar kyrpang ban iakren bad pynlong ain mardor noh ia ka Eastern Bengal Frontier Regulation 1873 ILP ha ka jylla Meghalaya. Haba ia kren bad ki lad pathain khubor na ka liang U Bah Willbert Rani, u chairman jong ka Meghalaya Chapter u la iathuh ba ki la pynbor ia u Lamphang ba un khot kyrkieh ia ka dorbar ba kyrpang ban iakren bad ban pynlong ain mardor noh ia ka ILP. U la ong ruh ba na ka liang ka NEIPF ki la iathuh ba ym dei tang ia u lamphang, hynrei na ka liang jong ki kin leit ban kynduh ia baroh ki myntri sorkar, ba kin ai ia ka jingkyrshan ia ka ILP ha ingdorbar bad ban phah noh sha Delhi. Ka Dorbar kyrpang ka dei ka jaka ka ba biang tam ban ai jingmynjur ia ka ILP ban pyni baroh ki kyrshan shisha ia ka ILP ne ka dei tang ka jingpynthame ia ki jait bynriew ka jylla lada u la bynrap. La ong shuh shuh ba ki la kyntu ruh ia u bah Metbah ba kum u nongialam jong ka party UDP, u dei ban pynkohnguh ia ka Sorkar Jylla ban pynbor ia u Lat ka jylla u Tathagatha Roy, ba un iakren ha Delhi ban pyntrei kam noh mardor ia ka MRSSA katba ka Sorkar Pdeng kam pat lah ban pynlong ain ia ka ILP ha ka jylla.


Shillong: U nongialam ka Congress ha jylla uba dei ruh u nongialam liangpyrshah u Dr Mukul Sangma ula kam ba ka Eastern Bengal Frontier Regulation 1873 ne Inner Line Permit (ILP) bad ka Sixth schedule ka riti synshar ka ri, kan nym lah ban iada ia ki rit paid trai shnong khamtam na ka jingwan hiar ka umsaw Citizenship Amendment Bill (CAB) ba la wanrah da ka sorkar BJP ba la pdiang bad mynjur ka dorbar Parliament. Ha kajuh ka por, u Dr Mukul ula ong ba ka donkam ka ain kaba kham khlain kumba la wanrah da ka sorkar jongu ia ka Meghalaya Residents Safety and Security Act 2016 ban tehlakam ia ka jingwan rung ki briew sha ka jylla. Ngi tip ba ka BJP ka la buh ha ka manifesto ia ka CAB hynrei ngi dei ban tip ban iada. Hato ka jingpynlait ia ka sixth schedule, kan khang lad hadien 5-10 snem. Ka ILP kam lah ban iada ia ka jingwan rung ki briew nabar kumba la iohi ha Mizoram, Nagaland, Arunachal Pradesh , la ong u Dr Mukul haba kren sha ki lad pathain khubor mynta ka sngi. U myntri rangbah barim ka jylla ula kynnoh ba ka BJP ka pyrshang ban phiah ia ka NE bad kane ka jingleh ka dei ka jingiakhun kaba shyrkhei ki paidbah ka NE. Ki kyndon ka CAB ka buh snem ot kyrteng 2014, ka jingiakhih pyrshah ban beh ia ki mynder, kaba la buh snem ot kyrteng 1971 ha Assam, kan kylla kam kai ha ka CAB , ula ong. Haba ther ia ka jingkren u myntri rangbah ka jylla u Conrad K Sangma, u Dr Mukul ula ong, nga iohi ba u myntri rangbah u ong ban ym khuslai ia ka CAB namar ba kiba aplai nongshong shnong ki dei tang ia kito kiba wan shwa 31 tarik Nohprah 2014 . Ula ong, Kane kan wanrah ka jingma ia ka ri bad kane kan plie lad ia ki riew shim kabu ban beh krad ia ki bym dei Muslim na kito ki ri sha India ,. Haba pyrshah ia ka CAB, u Dr Mukul ula ong ba lada shah leh bein ha kiwei ki ri, ka dej ban ujor sha ka bor ka pyrthei. Ka nongrim jong ngi ka long ba ngi pyrshah ia ka CAB bad ngi pynrem ia ka NPP kaba la shet kylla bad thok ia ki paidbah da kaba kyrshan ia ka CAB , u la ong. Ula ong ba ka Congress kan iakynduh ia kiwei ki seng kane ka dong mihngi ban pyrshah ia ka CAB. Ngin iaid ban wad lad ban iada ia ka dong mihngi na ka CAB, namar ba lada kawei ka jylla ka shah ktah, baroh kin shah ktah lang ha ka dong Mihngi , ula ong. Ula ong biang, ngi kwah ban tip mano kita bad katno kiba lah ban ioh jingmyntoi na ka CAB. Haei ka jingkhein kaban pyni ia ka jingdon kine ki briew. Na ki 40 lak ba shah kyntait ha ka sien ba nyngkong ha Assam, la hiar sha ka 19 lak hadien ba la leh biang, kaba mut ba kila bun ba la krih sha kiwei ki jaka ha India , la ong u Dr Mukul. Ula ong ba ka jingjyllei ki briew sha khappud ka Meghalaya bad ka Assam ha them Bhoi ka jur bha. Kaei kaba jia ha khappud Assam ha Ri-Bhoi, la jyllei kiwei ki khmat thymmai , la ong u Dr Mukul.


Shillong: U MDC jong ka Congress party ha Khasi Hill Autonomous District Council u bah Carness Sohshang mynta ka sngi ha ba iakren bad ki lad pathain khubor u la ong Na ka liang jong ngi,ngi kmen ba ngin shong ha ka liang synshar ne ka liang pyrshah bad ka kam jongngi, ka long ba ngin trei ia ka bha ka miat jong ka jait bynriew bad ba ki ki kynrum kynram ki ba mih ha District Council kam dei na ka seng Congress Party hynrei ka dei na ki san ngut ki MDC jong ki hi ki ba la wan ban tyrwa ia ngi ba ngin thaw noh da kawei ka EC bathymmai . U la iathuh ruh ba ki la ai ka jing kyrshan ia ki namar ba ki la kular ba dei ma ki ba kin pyn neh ia ka EC bathymmai bad kin ai ka kti ka mon ka diang ban ia treilang. U la ong ruh ka ba sngewsih ka long ba na ka liang ka Council ki la iaid kat kum ki kyndon hynrei na ka liang ka Sorkar jylla kam ithuh satia, hynrei ki la leit pynbor ia u Lat ban pynjari ia ka Administrator Rule ha KHADC. Na ka liang u CEM ba thymmai u bah Latip lang Kharkongor u la leit ban ujor sha ka Court ban pan jingbit ban ai noh ka jing mynjur ban pyntrei kam noh ia ka EC bathym mai bad na ka liang ka court ba don burom ka la ai ia ka rai ba ha ka 13 tarik u nohprah u Lat u la dei noh ban ai ia ka rai ha lor ka EC ba thymmai. Ka jonglong jingman ha KHADC ka la pynkulmar ia ka rukom trei kam ha ka ba u paidbah u la shu wan tur sha District Council khlem da niew burom shuh ia ka Council, hynrei na ka liang jong ki kin ym pynkhihwin ia ki paidbah ki ba don ha baroh ka Ri India hapoh ka kyrteng jong ka KHADC.


Shillong: U nongialam ka Congress ha ka jylla u Dr Mukul Sangma ula kyn thah jur ia ka jingkyrshan ka MP ka NPP na Tura ka Agatha K Sangma ia ka Citizenship Amendment Bill (CAB) kumba kala kren ha dorbar Parliament hynnin ka sngi. Haba kynthah ia ka NPP ba ka la shet ia ki paidbah ka jylla bad ka thainn, u Dr Mukul ula ong, lah don kiba ong ba ha jaka ban thang ia ka dur bula ka Agatha, dei ban thang ia ka dur bula u President rangbahduh ka NPP (Conrad K Sangma) namar ba ka Agatha, ka kren bad kyrshan ia ka CAB, dei na ka jingbthah u president , la ong u Dr Mukul. Ula kynnoh ba ka NPP kala shet kylla ia ki paidbah ka jylla Meghalaya bad kala dung nadien. Ka NPP ka pyrshang ban pynbna sha ka pyrthei ba ki paidbah ka Meghalaya ki pdiang ia k CAB bad kane ka dei ka jingshet kylla plak ia ki paidbah bad ka jingdung nadien , la kynnoh u Dr Mukul. Ula buh jingkylli, Hato ki ong ba ki pyrshah CAB ha ka por elekshon, ka jingleh jongki ban kyrshan ia ka CAB, ka dei ka jingshet kylla ia ki paidbah . Ha kajuh ka por, ka Congress kala deng lama iong mynta ka sngi kum ka dak ban pyrshah ia ka CAB bad kan pynlong ia ka jingiaid paidbah ha ka 13 tarik na madan iewrynghep, sha Additional secretary bad yn shong kumba 3 kynta bad yn ioh ruh ia ka jingkren na ki nongialam.


Bah Monarch Shabong Ki la don shibun ki jing ujor bad ki jingdawa ban khylliap noh ia ki District Council ha ka Jylla Meghalaya bad ki la bun ruh kiba sngew iahap, ban pynduh pyndam noh ia kitei ki Council, hynrei ka jing pynsangeh ka sorkar India, ban pyn trei kam ia ka Citizenship Amendment Bill (CAB) na ki jaka ba la pynhap ha u pud u sam ka Sixth Schedule, (lehse) ka pyn kyndit pynban ia baroh, ba kumno ka ithuh bad kumno ka kynmaw bad ka niewkor ia kitei ki jaka, kiba la pynhap ha u pud u sam jong ka Sixth Schedule. Kane ka jingleh jong ka sorkar BJP, ha kane ka kynti, kaba la pynduh ia ka hok jong ki Kashmir, lyngba ka artikel 370, ka pyn pyrkhat mynta ia ngi u khun khasi khara, ba lada ka sorkar BJP, kaba don 300ngut tam ki dkhot ha Lok Sabbha, ka niewkor ia ka ain jongngi kiba don tang uwei u dkhot ha katei ka dorbar, kumta katei ka dei ka mat kaba ngin hap ban peit bniah bha ialade, ioh lehse ngim pat sngewthuh bha ia ki kyndon jong ka Sixth Schedule, lane ioh ngim mon ban pyndonkam bha ia ki ain kiba don ha ka, lane ioh lehse ba ki don kiwei kiba la shim kabu bad iaid bakla ia ki mynsiem jong katei ka ain jong ki District Council. Halor ka phang jong ka CAB, ngi iohi ba ka sorkar India, kam shym la map ia ka Assam, namar ba kiba bun ki jaka jongka, kim hap satia ha ka 6th Schedule, nangta kam shym map ia ka Tripura, namar ba ka dei ka jylla, kaba la jyllei da ki bar Jylla; hynrei ka ri bad sumar kyrpang ia ka Manipur, da kaba pynjari ha ki kyndon jong ka ILP, nangta ia ka Nagaland, Mizoram kiba dei beit ki jylla, ba ki don ki trai shnong riewlum. Haba peit halor kane ka mat, ngi iohi namarkata ba ka jing ialam lynti jong U bah JJM Nichols Roy, na ka bynta ban ioh ia ka Sixth Schedule, ka dei ka juban ksiar, kaba sah nam sah burom bad kaba long ka waitlam ban iada na ka jingshah thombor ha ki heh paid kiba nabar bad katei ka ain, kaba la thaw la jah 70snem eiei mynshwa, ka dang ieng rasong haduh ha kine ki sngi. Ka sorkar NPP, kaba don mynta ha ka jingsynshar ha ka Jylla, ka hap ban iaid halor kitei ki dienjat jong U Bah Joy, namarkata ban nang pynskhem ia ki ain jong ka Sixth Schedule bad ban dawa na ka sorkar India, ba kan ithuh bad ba kan niew burom ia ka jinglong kyrpad ki riewlum Khasi, Garo bad kumjuh ba kan niew burom dalade ruh ia ki matti jong ka Sixth Schedule.


U heh pulit, ula iehnoh kam hynnin ka sngi, kum ka jingsngew pyrshah jongu, halor ka jing pyntrei kam ia ka ain Citizenship (Amendment) Bill (CAB). U Rahman, u iathuh ba u iehnoh ia ka kam jongu, kum u ophisar IPS, kum ka dak jong ka jingsngew pyrshah, namar ba ka ain ka khanglad ia ka jinglong kawei, ha ka jing iapher jaitbynriew. Ka bill, ka long beain bad ka long pyrshah ia ki article 14, 15 bad 25 jong ka riti synshar ri. Ka long pyrshah ia ka jingthmu jong ka riti synshar ri. Ka niam kam lah ban long ka nongrim ban ai ne pynduh ia ka jinglong nongshong shnong jong u briew ong U Rahman. U Rahman, u ong ba ki Muslim, ki hap pynlut da ka pisa kaba bun, ban pyn shisha ia ka jinglong nong shong shnong jongki. Lada pyn trei kam lang ia ka NRC bad ka CAB, kumta kito ki bym dei ki Muslim, wat lada kim don ia ki kot ki sla kiba biang, kin ioh ban long nong India, namar ia ki, yn ithuh ba ki dei ki poiwir ula ong shuh shuh. U Rahman, ula long U IGP jong ka Maharashtra State Human Rights Commission.


Shillong: Kawei ka kali private, kaba don ia u number ML 05 N 6001, ka la shah thang ha lad ban leit sha Umsohsun, kaba hajan ka dukan Hanuman Box, ban kiew sha Police Bazaar. Ym shym tip ia ka daw jong ka jing shah thang katei ka kali, tangba la iathuh ba ka dei ka kali jong u trai ka Hanuman Box. La iathuh shuh shuh ba uwei u samla, ula leit rung ha kawei ka dukan ha Khyndailad bad u rah da ka wait, ha kaba ula byrngem ia ki nongshong dukan hangtei, dei kaba u ong ba u lah ban leh katba u sngew mon ha la ri lajong. Kiwei ki lad khubor ki iathuh shuh shuh, ba ki la don da ki bun kynhun ki samla kiba iaid ha ki dukan ha Khyndailad bad kitei ki la pynpait ia ki jingkhang iit bad don ruh kiba leit ban bret ia ki tiar ki tar ha ki dukan bad kumjuh ban bret shabar ia ki tiar ki tar kiba don ha kitei ki dukan. Ki pulit jong ka nongbah Shillong, kat haduh ba thoh ia ka khubor, ki la pynlong ia ka jing pahara kaba skhem ha ki bynta jong ka Motphran, sha Khyndailad bad kiwei ki bynta ba marjan, ong shuh ka khubor.


Shillong: U nongialam ka CoMSO u bah Roberjune Kharjahrin u la kynther ia ka jingkyntait u Dr Mukul Sangma ba ka Inner Line Permit (ILP) kam lah ban iada ia ka jingwan rung ki briew nabar. U la ong, ka Congress ka dei ka party kaba la kulmar, namar u bah Process T Sawkmie, ka kong Wansuk Syiem ka MP Rajya Sabha, ki dawa ILP katba u Dr Mukul um kwah ILP . U la ther ruh ia ka NPP bad dawa ba kan pynshai ia ka nongrim ba ka ieng halor ka ILP. Ka NPP ka dei ban ai ka jingshai ha kano ka nongrim ba ka Agatha Sangma ka kyrshan katba u Conrad u pyrshah , u la ong. U la kynther ia u Dr Mukul da kaba ong, U Dr Mukul ula pyrshah ia ka ILP namar ha snem 2012, 2013 u ieng pyrshah ILP haba ngi dawa ILP , la ong u bah Robertjune. U la bynrap, U Dr Mukul u dei u Anti ILP (Ba pyrshah ILP), ka ILP ka dei ka atiar ban iada ia ki trai shnong. Ka Congress ka ap vote bank na ki bar jylla na kata ka daw, ka pyrshah ILP ,. U la buh jingkylli ia u Dr Mukul, Lada ka ILP bad Sixth schedule kam lah iada, u Dr Mukul u la long Myntri Rangbah baroh shi katta, u leh aiu ban iada ka jaidbynriew . U la ong ba ka sorkar jylla ka dei ban pan beit da ka ILP na ka sorkar pdeng ha ka jylla. Ngi dawa ILP bad NRC bad ngi pyrshah ia ka CAB. Ngi la rah ia ka ILP ha ka jingiakynduh ia u Amit Shah ha Delhi. Ka jingbym ioh ILP, ka dei na ki sorkar , u la ong. U la kyntu ba ki seng sain pyrthei ki dei ban klet ia ka jingiashun, bad pyrkhat ia ka jaitbynriew. Ha kajuh ka por, u la ong ba ka CoMSO ka kyrshan ia ka jingdawa ka NEIPF ban shong dorbar kyrpang bad shim kawei ka rai ban dawa ILP ha ka jylla.


Shillong: Ka Meghalaya Pradesh Mahila Congress myn hynnin ka sngi ka la pynlong ia ka jing iaid rally naduh madan iew rynghep haduh ka ka jaka ieng kali ha Additional Secretariat ban pyrshah jur ia ka jing mynjur ka Rajya Sabha ia ka Citizenship Amendment Bill 2019. Ha kane ka jing ia iaid rally la don ruh ka jing ia shim bynta da ka MLA ka Congress ka kong Ampareen Lyngdoh bad u bah George Lyngdoh bad ki MDC jong ka seng Congress. Ki don ruh ki dkhot jong ka seng Garo Student Union (GSU) Meghalaya Youth Congress bad ki riew paidbah ki ba wan ban kyrshan ia kane ka jing pyrshah ia ka CAB. Ha ba kren bad ki lad pathain khubor ka kong Ampareen Lyngdoh ka la ong kane ka dei ka por ba biang tam ban ia treilang khlem da ia pher seng ne ia pher sengbhalang. Ka la ong ruh ba ka sorkar Meghalaya ka dei ban wanrah noh ia ka ILP ban pynphlain shuh shuh ia ki ain ban iada ia ka jylla baroh kawei.


Shillong: Ka seng Meghalaya People s Labour Union (MPLU), ka la thoh sha u myntri kam poh ing ka ri India u Amit Shah ban pyntrei kam ia ka Inner Line Permit (ILP) bad ban pynkhlain shuh shuh ia ka Sixth Schedule hapoh ka jylla. Ha ka shithi, u President ka MPLU u bah Erwin K Syiem Sutnga u lah ong ba ka seng ha ka jing ialang jong ka Central Executive Committee ha ka 12 tarik Nohprah ka lah ia mynjur ban dawa beit na ka sorkar kmie ban pyntrei kam da ka ILP hapoh ka Meghalaya. Ka seng ka lah dawa ruh na u myntri ka kam pohing u Amit Shah ban pyn khlain shuh shuh ia ka Sixth Schedule khnang ba ka jylla kan ioh ki ain ki ba kham khlain ban teh lakakam ia ka jing wanrung khlep ki poiwir ha Meghalaya. Kane ka jing dawa ka Meghalaya People s Labour Union ka dei namar ka Rajya Sabha ka lah mynjur ia ka Citizenship Amendment Bill 2019. Ha kane ka shithi ka seng ka lah kyntu ruh ia ka sorkar kmie ba kadei ban ain oh da ka ILP ia ka Meghalaya kumba ka ai ia ka Manipur.


Ka kynhun samla jong ka seng DMK, ki ia mih paidbah mynta ka step ban pyrshah ia ka ain Citizenship Amendment Bill (CAB) ha Chennai. La ialam ia katei ka jingiaid paidbah, da U Udhayanidhi Stalin, uba dei u nongialam jong ka shnat samla jong ka seng DMK. Na ka liang ka America, ka la pynsngew sha ka India, ba kam dei ban ktah ia ka hok ki rit paid ha ka Ri, hynrei ba kan pynneh ia ka nongrim jong ka synshar paidbah kaba ai laitluid ia ka jingngeit niam, kumba la buh ha ki kyndon jong ka riti synshar ri jong katei ka ri. Ngi dang buddien bha halor ki jingjia kiba iadei bad ka Citizenship Amendment Bill. Ka jing niew burom ia ki niam bapher, ka jing ithuh ia ka juh ka hok ia ki nongshong shnong, ki dei kiba kongsan ha ka synshar paidbah jong ka India bad ka America ong u nongkren jong ka tnat kam bar ri, ka America hynnin ka sngi. Kiwei ki lad khubor, ki iathuh ba ki pulit Assam, ki la kem ia U Akhil Gogoi, uba dei u nongialam jong ka Krishak Mukti Sangram Samiti (KMSS), na kawei ka iing ha Jorhat, hynnin janmiet. Haduh mynta, ym pat shym la pynngat satia ia u ha kano kano ka kyndon, hynrei la kem kum ka jing mana lypa, halor ka jing pynlong jing iakhih jongu, pyrshah ia ka Citizenship (Amendment) Bill (CAB), ong ki lad khubor.


Shillong: Da ki phew hajar tuid ki paidbah ha ka jing leit tur ka CoMSO ha ing u lat ka jylla Meghalaya. Ki paidbah ki ba la poi na kylleng ka jylla Meghalaya ha ka jing ia lam u Chairman ka CoMSO u bah Robertjune Kharjarin ki la pyrshang ban tur ha khyrdop ing jong u lat. Hadien ka jing ia tynjuh bor bad ki pulit don napdeng ki nong ia khih ki lah poi haduh ka khyrdop ing jong u lat bad dei ha kane ka por ki pulit ki lah sdang ban bom lathi bad kawang lyer pynsat khmat ban pynpra ia ki paitbah bad ki paidbah ki lah sdang ban phet krad na katei ka jaka. Lah ban iohi ba ha ka por ba ki paidbah ki sdang ban ia phet ban lait ka jing shah bom lathi ha ki pulit ka lah don ruh ka jing ia iuh para briew bad kane ka la wanrah ia ka jing mynsaw briew. Kat kum ka jing tip na Civil Hospital Shillong lah don kumba 63 ngut kiba mynsaw ki ba kynthup ia 23 ngut ki longkmie. Na pdeng kiba mynsaw 10 ngut ki lah kham mynsaw jur bad 5 ngut ki ba dang shsh sumar hapoh hospital namar ka jing mynsaw ka kah jur.


Shillong:Myn hynnin ka sngi da ki phew hajar ngut ki paidbah kynthei bad shynrang kila iamih paidbah ban iashim bynta ha ka jingiaid paidbah na Motphran sha iing sah u Lat ha AG, Shillong. Ia kane ka jingiaid paidbah la ialam da ka Confederation of Meghalaya Social Organisation (CoMSO) ba la iasnoh kti lang ki nong ialam seng sain pyrthei ruh kumjuh. Ha ka jingshisha, ka bor synshar district ka la pynjari korphiw (curfew) ha ka thainn Motphran, Khyndai, Jaiaw, Mawkhar, Umsohsun, Riatsamthiah, Lama Villa, Mawprem, Keating Road, Polo, Cantonment, Mawlonghat, naduh 10 baje hynnin mynmiet hynrei mynta mynstep, la ioh jingtip ba la pynhiar noh sha ka korphiw sha ka por mynmiet bad la pynlait ha ka por mynsngi. Ia ka jingiaid paid bah la pynlong na Motphran shaduh ka iing sah u Lat ban pynbor ia u Lat ka jylla ban soi noh mardor ia ka Ordinance ka Meghalaya Residents Safety and Security Act 2019, haduh ban da ioh ia ka Inner Line Permit (ILP) kaba pura na ka sorkar pdeng. Ka Ordinance ka MRSSA kan iasyriem kum ka Inner Line Permit (ILP) khnang ban tehlakam ia ka jingwan rung ki briew nabar sha kane ka jylla. Ka jingiaid kjat ryngkat ki lama, ki plakad, ki jingthoh la sdang na Motphran sha Lum Surbe sha Rhino, Civil Hospital, sha IGP bad haduh AG kaba dei ka jaka sah u Lat u Tathagata Roy. Ka bor synshar district kam shym la shah ia ka CoMSO ban iaid na Khyndai Lad namar ba ioh kan mih ka jingkulmar. Shwa ban iaid, la pynlong ia ka jingialang ha Motphran ba la pyniaid da u nongialam ka CoMSO bah Donboklang Kharlyngdoh, ba la ioh ka jingkren na ki riew rangbah, ki longkmie ruh kiba la pynpaw ba ka jingiaid paidbah bad ka jingiakhih ka long ban dawa ba u Lat ka jylla u dei ban soi noh ia ka Ordinance ka MRSSA 2019 khlem pynslem ban iada ia ka jylla na ka jingwan ki briew tad haduh ban da ioh ia ka ILP kaba pura na ka sorkar pdeng. Hadien ba la poi ha AG, ki paidbah kila pynpra ia ka jingker lain ki pulit ban tur kham shajan ba khyrdop u Lat bad hangne, la pynlong ia ka jingiakren na ki nongialam ki sengbhalang kiba don ha ka CoMSO. Baroh ki nongkren na ki sengbhalang na Jaintia Hills, na Garo Hills, na Ri-Bhoi district bad na West Khasi Hills, kila pynrem jur ia u Lat uba la pynslem ban soi ia ka Ordinance ka MRSSA. Kila pynrem jur ia ka sorkar BJP ba ialam u myntri rangbahduh ka ri u Nerendra Modi, u myntri tnad kam pohiing u Amit Shah, kiba la pynlong ain ia ka Citizenship Amendment Bill (CAB) kaba la ailad ia ki phetwir bym dei Muslim na Bangladesh, Pakistan bad Afghanistan kiba wan sha India shwa ka 31 tarik Nohprah 2014, ban long nongshong shnong ka India. Kila dawa ba ka sorkar pdeng ba ialam ka BJP, ka dei ban pynbna ba ka Eastern Bengal Frontier Regulation Act 1873 ne ka Inner Line Permit (ILP) kan treikam noh mardor ha Meghalaya kumba ka la ai ia ka Manipur. Kila pynbna ruh ba haduh ban da ioh ia ka ILP, ka jingiakhih kan nym shong thaint bad ki paidbah ki dei ban ieng ryntih. Kila pynrem jur ia ka NPP khamtam ia ka Agatha K Sangma hadien ba ka la kyrshan ia ka CAB ha ka jingkren jongka ha Parliament bad kila kynnoh ba ka dei ka ksiang ka ka BJP kaban wanrah ia ka CAB. Katba ka jingialang ka dang iaid, ka kali ka Nehru Yuva Kendra (NYK) ka sorkar India kaba buh ha phyllaw ka Youth Hostel Association of India (YHAI), ka la kem ding bad la suba jur ba la don kiba thang ia ka.


Ka nongthoh kot bad ha kajuh ka por kaba dei ka Aktor jong ka Bollywood kata ka Twinkle Khanna ka la ioh iwei i jingai sngewbha iba phylla na u lok jong ka, kata na u aktor u Akshay Kumar. Une u aktor u la ai sngewbha ia ka da ki shijur ki shoh shkor kiba la shna da ki piat. Kane ka aktor ka la pyllait ia ka dur jong ine I shohshkor ha Instagram ryngkat bad I jingthoh kumne Hadien ka jingwan phai ka jong I lok na kane ka Kapil Sharma show bad ong, Ki la pyni ia kane sha ka Kareena, ngam tharai ba i in itynnad, hynrei nga tip ba phi phin itynnad bad sngewtynad ia ki namar kata na ka bynta jong phi nga shim ia ki Don ka por ba i eiei iba rit bad I bym don dor ki lah ban ktah ia ka mynsiem jong phi. U Akshay bad ka Kareena Kapoor ki la wan jngoh ia kane ka show ka Kapil Sharma khnang ban pynkiew ia kane ka phlim ka ban sa pynmih kata ka Good Newwz.Dei hapdeng jong kane ka show ba ka Kareena ka la pyni ia ki shijur ki shohshkor ba la shna da u piat.La ithuh shai, ba ka Bollywood diva kam da itynnad bha ia ki.Wat la katta, u Akshay u sngew ba ka lok jong u ka Twinkle Khanna kan itynnad ia ki bad u la wanrah ia ki sha iing.Balei da ki shohshkor piat? Te, namar ka jingrem dor ka jong u piat ha kane ka aiom, te ki kamkai ruh kin long beit ia u piat.La iohi ruh ha ki internet kum ha ki video TikTok ba ki briew ki ai sngewbha ia ki nongiathoh da u piat namar ka jingrem kaba la palat pud ka jong u piat. U Akshay u la shu bunkam ha ka ban pynkiew ia ka phlim Good Newwz, kaba yn sa iohi ryngkat bad ka Kareena, ha kaba da ki snem kine arngut kim shym la ak phlim shuh.Ka phlim kaba ki iatreilang ha ka sien kaba khatduh ka dei ka phlim Kambakkht Ishq ha u snem 2009.Ha ka Good Newwz, kine arngut ki ak kum ki shijur kiba pyrshang na ka bynta I khyllung. Ki phlim u Akshay ki long kum ka Laxmmi Bomb, Sooryavanshi bad ka phlim history kata ka Prithviraj, katba ka Kareena ka dang shooting ia ka phlim u Aamir Khan ka Laal Sing Chaddha ha Chandigarh. Kan sa sdang ruh ban trei biang ryngkat bad u Karan Johar ha kane ka snem kaba wan.


Guwahati: Myn hynnin ka sngi Saitjain ki nongtrei sorkar jong ka jylla Assam ki la pynbna ba kin sangeh treikam ha ka 18tarik u Nohprah bad ba kin iakhih pyrshah ia ka Amemdment Citizenship Act. U President ka Sadou Asam Karmachari Parishad (SAKP) u Basab Kalita u la ong ba baroh ki nongtrei sorkar jong ka jylla Assam kin sangeh treikam ha ka 18tarik u Nohprah. Naduh kaba sdang, ngi pyrshah ia kane ka bill bad ngin dang iai pyrshah haduh ba kin da weng ia kane ka Act . Mynshem snem ha u bnai May, ki briew na ka Joint Parliamentary Committee (JPC) ki la wan sha kane ka jylla ban pan jingmut na ngi ki nongshong shnong jong ka Assam halor kane ka Bill, bad ka SAKP ka la ai ia ka rai da kaba pyrshah halor kane ka bill, ong u Kalita. Ngi la nang pynjlan ia kane ka jingkyrshan jong ngi sha ka AASU ha kine ki lai sngi kynthih naduh kaba sdang jong ka 16tarik u Nohprah, u la ong. Ha ka 11tarik u Nohprah, ki nongtrei ruh ki la ai ka jingkyrshan ia baroh ki khynnah kiba ieng pyrshah ia kane bad ki ruh ki la mih na la ki ophis treikam jong ki ban leit sha ka secretariat jong ka jylla ryngkat bad ki jingthoh No CAB .


Shillong: Ka jingkhang ia ka internet, ha ka Jylla, la nang pynjlan shuh shuh sa 48 kynta, ong ka khubor sorkar. La khang ia ka internet ha ka 12tarik mynta u bnai bad ka la dei ban kut hynnin ka sngi Saitjain, hynrei lyngba kane ka jing pynjlan kaba thymmai, la khmih lynti ba kan kut ha ka janmiet jong ka Lah Sngi U Blei, lada jia ba ka sorkar kam pynjlan shuh shuh. Lyngba kane ka jing pynjlan, ka jing khang internet, ka la iaid la 96 kynta ha ka jylla baroh kawei, na ka jing iakhih pyrshah CAA jong ki kynhun bapher ha ka nongbah Shillong.


La khang ia ka internet, ha ki san tylli ki District jong ka West Bengal bad kitei ki kynthup ha Malda, Murshidabad, Howrah, North 24 Parganas bad ha ki bynta jong ka South 24 Parganas. Ka daw ka long namar ka jing ia kynad ka la nang jur ha kitei ki bynta jong ka Jylla, na ka jing iakhih pyrshah ia ka Citizenship Act. La iathuh shuh ba mynta ka sngi, ula don sa uwei uba iap na ka jing ia khih pyrshah ha Assam, uba la iap na ka jingshah siat kuli, ha ka 12tarik Nohprah 2019 bad nangta sa uwei pat uba iap na ka jingshah thang jong ka trok, ha kaba u draibar ula iap na ka jinging ding.


Shillong: Ka Confederation Of Meghalaya Social Organisation myn hynnin ka sngi ka la pynlong ia ka shongkyllain mongor (Stay of Road) ha ka ba ki paidbah palat da ki hajar ngut ki la mih ban iasnohkti lang ha kane ka shongkyllain mangor ha pdeng ka surok ha Mawlai nongkwar petro pump. Kane ka long kum shibynta na ki jingiakhih ki ba ka shim ia ka sienjam ban pynpaw ia ka jingpyrshah ia ka jingpynlong ain ia ka Citizen Amendment Bill bad ban dawa ia ka Inner Line Permit. Ha shuwa ka Stay off Road, na ka liang ka COMSO ka la pynlong ia ka jingialang paidbah ha kaba baroh ki nongialam, ki longkmie longkpa ki samla kynthei, shynrang da kawei ka sur ki la pynpaw ia ka jingpyrshah ia ka CAB bad dawa ruh ban pynlong ain noh ia ka ILP. Na la liang u Robertjune Kharjahrin u chairman ka COMSO haba ai jingkren halor ka jing bym lah jong u Lat ban soi ia ka MRSSA kaba na ka liang ka Sorkar jylla ka ladep phah la palat shibnai u la ong ba u Lat um dei ban ialehkai ia ka jait bynriew jong ngi ,u la kylli ruh ba u dei u ei u ta u Lat u ban wan batai stad ia ka jingsynshar jong ngi.Ka India ka dei ka ri ka ba burom ia ki jait niam,u la ong ruh ba soi noh mardor ia ka ordinance bad un da u ladep soi u dei ban mih noh shisyndon na kane ka Jylla jong ngi namar ka Jylla kam donkam ia u kum u nominal head. U la ong ruh ba lada ka Sorkar India ia ka Manipur ka lah ban ai ILP tang arsngi te ba lei kam lah ban ai ia ngi ki nong Meghalaya kane ka jingleh jong ka Sorkar pdeng ka mut ba kam khein ia ngi ba ngi dei ki nong India.


Shillong: U Lat thymmai ka Jylla, U RN Ravi, un bam smai lashai ka sngi, ha ka por 12 baje nohsngi ha Raj Bhavan, Shillong. U Ravi, un shimti shipor kum U Lat ka Jylla, katba U Lat barim, U Tatagatha Roy, u don ha ka jingshim shuti, kum U lat jong ka Jylla.


Shillong: U MLA/MDC barim ka Nongkrem Constituency, u Bah Ardent Miller Basaiawmoit u la pynpaw ba tang ka notification ka la biang pura ia ka sorkar jylla ba kan wan shakhmat ban pynbna noh ia ka rai ban pyntreikam shi syndon ia ka Inner Line Permit (ILP) ha kane ka jylla. Haba kren bad ki lad pathain khubor mynta ka sngi, Bah Ardent u la pynkynmaw ba ha u snem 2013, mynba u dang long kum u nongmihkhmat ne MLA, u la leit ban rah ia ka Resolution hapoh ka iing dorbar thaw ain jong ka jylla, hynrei kane ka mat jingdawa ka jong u ha kito ki por ban pyntreikam ia ka ILP ha Meghalaya la theh umpjah hadien ba la shah rem noh lyngba ka voice vote. Haba phai sha ka jingiakhih jong ki paidbah, u Bah Ardent u pynpaw ia ka mynsiem kaba sngew kmen ba un shem bad iohi ia ka jingmih paidbah ban ia snoh kti lang ban dawa tyngeh na ka sorkar jylla ba ka por ka la donkam ban pyntreikam ia ka ILP, hadien ba ka sorkar NDA ha ka taiew kaba la dep ka la lah ha ka ban ioh ia ka jingmynjur na baroh artylli ki iing dobar thaw ain ka ri ka Lok Sabha bad Rajya Sabha naka bynta ban pyntreikam ia ka Citezenship Amenmend Act, 2019. Haba ia dei bad kane, u Bah Ardent u kyntu ia ki paidbah ba kim dei ban shongthaint ha kane ka kynti kaba mynta, namar u soh jingdawa ban pyntreikam noh ia ka ILP ha kane ka jylla mynta la jan ioh pura ia ka, hadien ba ka sorkar jylla ka la shim ia ka rai ba kan lum ia ka dorbar ba kyrpang ban shim lang ia ka rai na ka bynta ban pyntreikam noh ia ka ILP. Shuh shuh u bah Ardent u maham jur ia ki paidbah nongshnong ka jylla, ba kim dei shuh ban dang shah pynbiej ne shah pynngop ha kane ka kynti kaba mynta, ne ban ailad ia ki politician ba kin shim kabu ba kin pynslem ia kane ka jingdawa ia ka hok ka jong ki, hynrei ba kin ieng iakhun da kaba tyngeh tad haduh ban da ioh syndon ia ka ILP ha ka jylla.


Nongpoh: Ki la don da ki hajar ngut ki paidbah kiba kynthup naduh ki nongialam sengbhalang, ki seng longkmie bad seng samla shnong, ki la iasnohktilang bad iamih paidbah ha ka jingiaiaid paidbah kaba la pynlong da ka Seng Samla Shnong Nongpoh Proper, na ka bynta ban pynsawa jam ia ka sur jingpyrshah ia ka Citizenship Amendment Act (CAA) bad kiba la pyrta shla ba ban pyntreikam noh ia ka ILP hapoh ka jylla. Ha shwa jong katei ka jingiaiaid paidbah ha Nongpoh, ki nongialam ka SSS Nongpoh Proper, kham mynsngi ka la don shwa ka jingiasoi paidbah ne ka Signature Campaign, ha kaba ki la don da ki hajar ngut ki paidbah ka thainn Nongpoh, ki la wan ban iashimbynta shitrhem na ka bynta ban pyrshah jur ia ka CAA bad ruh ban dawa na ka sorkar ba ka dei ban pyntreikam mardor noh ia ka ILP hapoh ka jylla. Haba iadei bad ka jingiaiaid paidbah, nalor ki seng Longkmie bad ki Seng samla na ki shnong ka thainn Nongpoh, la wan iashimbynta ruh da ki nongialam jong ki sengbhalang, kiba kynthup ia ka KSU, FKJGP, HNYF, RBYF, HYC lem bad kiwei, ha kaba ki la pyrta shla bad pynrem jur ia ka CAA bad dei ban pyntreikam noh ia ka ILP. Kiba la don mynta ka janmiet, ki la sdang ia ka jingiaiaid paidbah na Nongpoh Centre Gate sha DC Junction bad nangta pat ki la phai biang sha kajuh ka jaka bad kiba la pynlong biang ia ka jingialang paidbah, na ka bynta ban pynshai paidbah halor ka jingma kaba ap ia ka jaid bynriew Khasi na katei ka CAA bad ha kajuh ruh ka por ban dawa na ka sorkar jylla ba ka dei ban pyntreikam noh ia ka ILP, khnang ba kan iada ia ka jingwantuid ki briew kiba nabar. Haba shim kyllum lang ia ka jingkren naduh ki seng Longkmie, Seng Samla bad Sengbhalang, la iohsngew ia ka sur ba ki la dawa tyngeh ia ka sorkar jylla bad kiba la pynpaw ruh ba ha kaba kum kane ka por, ki dei ban iatylli na ka bynta ban pynbor ia ka sorkar jylla ba ka dei ban pyntreikam noh mardor noh ia ka ILP hapoh ka jylla Meghalaya. Ha kawei pat ka liang, ki nongialam ka Seng Samla Shnong Nongpoh, ki la pynpaw ia ka sur ba lada ka sorkar jylla kan dang pynslem ha ka ban pyntreikam ia ka ILP hapoh ka jylla, na ka liiang ki samla ka Nongpoh Proper, kin sa pyntreikam noh hi dalade ia ka ILP. Kiba la donlang ha kane ka jingialang paidbah, ki kynthup ia u Samla Ferdynald K Kharkamni, President ka KSU NKHD, u Bah Bipul Thangkhiew, President ka RBYF, u Bah Marcus Marten, President ka HNYF, u samla Anthony J. Suchiang, President ka SSS Nongpoh Proper, u samla Jayson Lenox Nongrum, Vice-President ka HYC lem bad kiwei kiwei.


Nongpoh: San ngut ki runar kiba la shah kynnoh ba ki la donkti ha ka ban rahbor bad pyniap klep ia uwei u khynnah ba dang 15 snem, hynnin ka miet ki la shah kem noh ha ki Pulit ka Ri Bhoi. Kitei ki san ngut kiba la shah kem noh ha ki Pulit, ki dei kiba la tip kyrteng kum u Darius Marak, u Jackius Marak, u David Sangma, u Paulus Marak bad u Attai Marak, kiba dei ruh ki rangbah kiba sah ha ki shnong kiba sah hajan jong katei ka shnong jong utei u khynnah. Lah ruh ban kdew hangne ba ha kine ki Taiew ba la dep, utei u khynnah ba dang 15 snem na ka shnong Nagrabil, ka shnong kaba don ha ka thainn Umtyrnga, u la jah noh khlem da wanphai shuh sha la iing na ka jaka kaba u leit jingiaseng. Ka jingpynshisha halor ka jingshah rahbor ia utei u khynnah, ka dei hadien ba la don kiba la phun sha kiba ha iing, ha kaba ki la dawa haduh T. 1 klur na kiba ha iing jong utei u khynnah, na ka bynta ban pynllait noh ia u. Hynrei u Lyoh uba dum u la wan ban tap ia ka longiing jong utei u khynnah, namar hynnin ka sngi ki la ioh jingtip ba utei u khynnah u la shah pyniap dusmon noh ha ki riew runar kiba la rahbor ia u. Haba iadei bad ka jingshah pyniap ia utei u khynnah, la ioh jingtip ba kitei ki runar ki la lehbein shaba palat hashwa ba kin pyniap ia utei u khynnah ba dang 15 snem, ha kaba la iathuh ruh ba ka rukom pyniap ia u ka la long shaba palat pud, ha kaba la ioh jingtip ba ki runar kiba la donkti ha katei ka kam riewkhlaw, ki la bom da ki kynja dieng ia ka met ka jong u, ha ryngkat ka jinglymthem da ki kynja maw na khlieh jong u, haduh ba kan da pra hi phom. La ioh jingtip ruh ba kitei ki runar, tang mar ia dep ban pyniap ia utei u khynnah, ki la leit ban buhrieh bad tep ha kawei na ki par maw (Stone Quarry) kaba don ha katei ka thainn Umtyrnga. Halor ka jingiohkem ia kitei ki 5 ngut, la iathuh ba ki Pulit tang mar iatip halor ka jingshah rahbor ia utei u khynnah, ki la buddien da kaba kylli pyrthew na baroh ki briew kiba isuba donkti, kumta ha ka jingtohkit uwei hadien uwei pat, ki la ioh ban bat ia arngut ki briew kiba la suba donkti ha katei ka kam bad kiba la phla ruh ba ki la donkti ha katei ka kam bad ki la leit ban ialam sha ki Pulit sha katei ka jaka kaba ki la tep ia utei u khynnah. Haba iadei bad katei ka jingjia pyrshah ia utei u khynnah, ki Pulit ka Ri Bhoi, kin dang pynlong ia ka jingtohkit kaba jur, na ka bynta ban nanglap shuh shuh ia kiwei pat kiba donkti lang ha katei ka kam ki riew runar, kiba la pyniap bein ia u khynnah ba dang 15 snem ka rta.


Bah RM Shabong Ka sorkar Jylla, la sngewthuh ba ka don jingthmu ban pynlong ia ka dorbar kyrpang ha ka 19tarik mynta u bnai, na ka bynta ban rai halor ka mat jong ka inner line permit (ilp) bad lada katei ka urlong, kumta katei kan dei ka sngi kaba khraw bad kaba kyrpang, na bynta ka jaitbynriew Khasi Jaintia bad ka Jylla hi baroh kawei. Ka jing iakhih ILP, ha ka Jylla, katba kynmaw, ka la sdang naduh u snem 1987 bad katei ka dei ha ka por jong ka jinglong nongialam jong U bah Bull N Lyngdoh, uba dei u nongialam barim jong ka KSU, hynrei ki jingmut jong ki nongialam sengbhalang, kim shym la rung satia ha ki shkor jong ka sorkar bad kaba kham sngewsih, ka long ba kiba bun na kito ki nongialam, kiba ju pyrta jam na ka bynta ka ain ILP bad kiwei, ki jah kyrteng noh, ynda haba ki don ha ka bynta ban thaw ain ha ka sorkar Jylla bad kitei yn da ki la poi ha iing dorbar, ki kylla noh ki nongthaw pisa bad ki nongthaw shuki bad katei ka dei ka jingduh kaba khraw ia ka jait bynriew Khasi Jaintia baroh kawei. Kumba la iakren baroh shi katta, ngim pat ju lap, ba kan don wat kawei ruh ka sorkar, kaba mynjur ban pyntrei kam ia ka inner line permit (ilp) bad ka daw, ka long (imat) ba ki seng sain pyrthei, ki shah mana ha ka hynmen jongki, kaba don ha Assam ba kim bit ban thaw ia katei ka ain, namar ba ka Assam, ka kwah ban iasam lem ia ki poiwir sha kane ka Jylla. Mynta ngi donbok ba U Conrad Sangma, myntri rangbah ka Jylla, ula shim ia kane ka rai kaba kongsan bha bad kata ka long, ba un khot ia ka dorbar kyrpang, ban iakren ia ka ILP bad kane kan dei ka jingjop ia ka sorkar jong U Sangma bad ki paralok jongka, kiba don ha ka sorkar MDA bad hap ruh ban ai burom ia ki sengbhalang, kiba la ioh mynsiem ha kane ka kynti, wat la ki la ju pheil ha ki phew phew snem ba ladep, kynthup ia u snem jem daw jong u 2013. Ngin nym pat iakren, ia kaei kaba ka sorkar India, kan leh bad kan ithuh ia ka mat ilp jong ka Jylla, hynrei ngi dei shwa ban sdang na la iing bad ynda haba ngi la ia tylli lang kawei, kumta ngin sa peit ia kaei kaba ka sorkar India kan leh bad katba ka jia, kane ka dei ka khyllipmat kaba donkam bad kaba kongsan shi katdei eh, ia ki trai shnong Khasi Jaintia, Garo, ba kin pynbor ia ki nongmihkhmat jongki, kiba dang byrie haduh ha kine ki sngi, ba kin shim ia katei ka rai ILP, kum ka mat treikam kaba kongsan tam.


Nongpoh:U Ma Vincent H. Pala, MP ka Shillong Seat, myn hynnin ka sngi u la wan ban iashimbynta ha ka Tamasa Ri Kunai la Tynrai, ka Tamasa kaba la pynlong da ka Nongtluh Eri Farmer Association (NEFA) hapoh ka shnong Umden, Ri Bhoi. Katei ka Tamasa kaba la pynlong da ka NEFA, ka dei halor ka nongrim kaba ki kwah ban pynpaw paidbah ia ka Riti dustur kaba la don da ki shnong kiba don hapoh jong katei ka Raid Nongtluh. Lyngba jong katei ka sngi, la iohi shisha ba katei ka Tamasa, ka la long kaba shongshit bad kaba ishongkun, namar la jan baroh na ki shnong kiba don ha katei ka Raid ki la wan ban iashimbynta, da kaba pyni paidbah ia la ki jinglong tynrai, kata naduh ha ka Rwai ka Siaw, ka put ka tem, ka shad ka mastieh lem bad kiwei kiwei ki rukum kaba la leh da u mynbarim. Khyndiat haba kren halor katei ka Tamasa, u Ma Vincent H. Pala, u la pynpaw ia ka jingkmen ban iohi halor ka jingshimkhia da ki nongialam ka NEFA ban pynlong ia katei ka Tamasa, kaba long ruh kum shibynta ban pynneh pynsah ia la ki riti dustur bad kaba long ruh kum ka jingnang pynskhem ba ka Jaidbynriew ka dang im bad kaba dang don ia la ki riti dustur.Namarkata, u la kyntu ia kitei ki nongialam ka NEFA ba kin iai pynlong ia kiba kum kitei ki Tamasa manla u snem, khnang ba ki paidbah na ki shnong bapher bapher kin nanglah shuh shuh ban pyni ia ki riti dustur bad ban pynneh ia la ka jinglong tynrai. Kiba la donlang ha katei ka sngi, ki kynthup naduh u Bah Mayraldborn Syiem, MLA ka Nongpoh, u Bah Balajied Ranee, MDC ka Nongpoh, ki ophisar sorkar, ki nongialam Raid, ki rangbah shnong, ki nongkitkam ka NEFA lem bad ki paidbah na ki shnong kiba hap hapoh ka Raid Nongtluh.


Shillong: Mynta ka sngi, ki dukan na Motphran sha Khyndailad ki khang lut bad la sngewthuh ba ka jingkhang kitei ki dukan, ka dei katba ka dang iaid ka dorbar Jylla. Ym shym la tip satia ia ka daw jong ka jingkhang kitei ki dukan, hynrei la sngewthuh ba kin sa plie biang shibit, ynda la wai ka dorbar Jylla, kaba dei ban iakren halor ka mat jong ka inner line permit (ilp).


Imphal: U Biren Singh, myntri rangbah ka Manipur, u iathuh ba ka ain Inner Line Permit (ILP) kaba pura, kan trei kam naduh ka 1tarik Kyllalyngkot 2020 ha ka Jylla Manipur baroh kawei. U Singh, u iathuh hynnin ka sngi, ha haduh mynta ka ain ILP kam pat trei kam pura satia, wat la ka la mih ha ka gazette jong ka tnat kam poh iing ka sorkar India. Ka sorkar Jylla, ka la jied ia phra tylli ki ktem ban khanglad ia ka jingrung ki briew kiba nabar bad kitei ki kynthup ia ka Moreh, Mao, Jiribam bad ka Bir Tikendrajit International Airport.


Shillong: Ka District Magistrate, East Khasi Hills District has, ka pynbna ba la pynjynsur ia ka korphiw, na ka bynta 16 kynta ha ka 20tarik Nohprah 2019 bad katei kan sdang naduh ka por 5baje mynstep bad kan kut haduh ka por 9baje mynmiet.


Shillong: Ka Khasi Student Union (KSU), ka sngew thamula, halor ka jingkren u Lat barim ka jylla u R. S Mooshahary ha kaba ia dei bad ka Citizenship Amendment Act 2019 (CAA) bad ka Inner Line Permit (ILP). U R. S Mooshahary u la ong ba ka CAA 2019 kam don jingktah ia ka thain shatei lam mihngi bad ia ka jylla Meghalaya bad u la ong tuh ba ka Meghalaya kam donkam ia ka ILP namar ba ka la don ia ka Sixth Scheduled . Na ka liang ka KSU ka kynthoh ba u lat barim ka jylla u R. S Mooshahary um don jingtip ne jingsngewthuh eiei ruh em halor ka long ka man jong ka jylla bad ki Jaidbynriew trai ri trai muluk. Shuh shuh ka ka seng ka kdew ba lyngba ki kyntien jong u ka pyni shai ba u R. S Mooshahary u long kum u dalal ka sorkar kmie bad jong ki mynder ri kiba wan buhai shnong ha ka thain shatei lam mihngi baroh kawei. Ka KSU ka pynpaw ruh ba ka seng lem bad ki paidbah ka jylla ka dang pyrshah jur ia ka CAA 2019 bad ia ka snem ot kyrteng 2014 ba la buh da ka sorkar kmie. Ka seng ka la kyntu ba ka snem ot kyrteng kan dei beit 1971 kumba la dawa naduh ki por mynshwa.


Shillong: Ka ophis treikam na ka District Magistrate ka East Khasi Hills ka la pynmih hukum ban weng noh ia ka korphiw ba la pynjari ha bun tylli ka jaka ki ba hap hapoh ka thanad Lumdiengjri bad Sardar Shillong. Kum ba shu pyn kynmaw ia ka korphiw la pynjari naduh 12 tarik Nohprah 2019 ha bun tylli ki jaka ki ba hap hapoh ka thanad Lumdiengjri bad Sardar Shillong hadien ba mih ki jing klumar ba iakhih pyrshah ka Citizenship Amendment Act 2019 (CAA).


Shillong: Ki 11 ngut ki nongshongshnong Huroi lem bad ka Khasi Students Union Huroi Unit ki dangbteng beit ban pyrshah ia ka jingker sainar shiah (Indo- Bangla Border Fencing) ha Huroi. Kine ki nongshongshnong Huroi kiba don jaka shapoh area shnong Lahalei (Lailong) kim pat ioh ia ka jingsiew bai luksan (Compensation) na ka jingjulor ki jingthung jingtep na ka jingpyntrei ker sainar bad surok da ka National Building Construction Company (NBCC). Lah ban pynkynmaw ba ka jingpynsangeh ia katei ka jingtrei da ki trai jaka lem bad ka seng ka long la lai sien lai wat, hynrei katei ka company ka thmu beit ban pyntrei jubor da ka jingbthah u DC. Mynta ka sngi ruh, katei ka company ka mut ban iaid beit shaphrang ban pyntrei ha ka jingsynran ki pulit Umkiang, hynrei ki trai jaka kim ailad. Na ka liang ki pulit Umkiang ki la bthah ia kitei ki trai jaka ban ia kynduh shwa ia u DC, hynrei kitei ki trai jaka ki la ong ba la katno sien ngin leit mih sha ophis u DC, namar na ka liang jong u (DC) u la dep kren shai ba kitei ki jaka ba lah julor ka company ka la dep siew. U DC u la maham ruh ia kitei ki trai jaka ba kim dei ban pynthut ia ka jingtrei, lym kumta un phah shipai ban leh da kaba tyngeh. Ha katei ka por ki trai jaka ki la ang lyngngoh ba shaei u DC u la siew ia katei ka pisa, mano ba wan shim, namar ma ki kim shymioh wat tang shi ana ruh. Ki trai jaka lem bad ka seng kin bteng ka jingpyrshah kat bympat ioh ia ka hok. Ki jingthung jingtep ki lah julor lut ki la jah rngai, ngim hun ban shu duh ei kumto ia ka hok.


U Hemant Soren, u nongialam ka Jharkhand Mukti Morcha, u kam mynta ka janmiet, ba ka kynhun synrop, kaba ia khun elekshon ha Jharkhand, ka la jop ha kane ka sien kaba mynta. Na ki 81 tylli ki Constituency, ka JMM bad ki paralok ba ka ia treilang, ba kynthup ia ka Congress bad ka RJD, ki la jop 41 tylli bad kaba lah ban poi sha ka 43 tylli, katba ka BJP, ka jop ha ki 28 tylli ki Constituency. Ki lad khubor ki iathuh ruh ba U Raghubar Das, uba dei u myntri rangbah jong ka Jylla, ula shah rem ha ka jing ia khun pyrshah ia U Saryu Roy, u kandidet khlem seng, ha kaba ula shah rem haduh 10,000 vote.


Shillong: Ka Meghalaya People s Labour Union (MPLU), ka dawa ia U Conrad Sangma, myntri rangbah ka Jylla, ba un weng noh ia ka jingthung Chief Secretary ia U MS Rao. Ka shithi ba la soi da 15 ngut ki dkhot jong ka seng, ba kynthup ia U President bad U Secretary jongka, ki dawa ia u myntri rangbah ban thung da U Bah Hector Marwein, uba dei uwei na ki ophisar rangbah IAS, kum U Chief Secretary jong ka sorkar Jylla. Ka sorkar Meghalaya, ka la thung ia U MS Rao, kum U Chief Secretary ba thymmai jong ka sorkar Jylla. U Rao, u dei U IAS officer jong ka batch 1987 jong ka Assam Meghalaya bad utei u shim noh ia ka jaka jong U bah Marwein, uba na ka cadre 1985 bad uba dei mynta U Additional chief secretary. Ka MPLU, ka byrthen ban iakhih paidbah, lada kim weng noh ia U Rao, ha kaba ki ong ba u dei uba pyrshah ia ki trai jylla bad katei ka long ba ia ka ain kaba dei bad ka Village Administration Bill (VAB), la phah sha ka sorkar India, ha ka jaka ban mynjur beit da U Lat ka Jylla bad katei ka dei ha ka por jong ka jinglong Lat jong U V Shanmuganathan ha u snem 2015. R